title: Porst

text: Vuonna 1896 syntynyt Hanns Porst innostui valokuvauksesta jo nuorena ja osti lehtipoikana ansaitsemillaan rahoilla kameran. Pian hän jo kuvasi erilaisia tilaisuuksia ja myi ottamiaan kuvia. Ensimmäisestä maailmansodasta palattuaan Porst toimi kaupunginkirjurina, kunnes avasi Photo Haus Porst -nimisen liikkeen, joka muutti vuonna 1922 Nürnbergin keskustorin laitaan. Vuonna 1924 yritys julkaisi ensimmäisen postimyyntiluettelonsa, minkä lisäksi yritys järjesti valokuvauskursseja. Vuoteen 1929 mennessä Porstilla oli jo parisataa työntekijää ja se kutsui itseään Saksan suurimmaksi valokuvausalan liikkeeksi. Vuonna 1932 siitä tuli maailman suurin alallaan.


title: Porst

text: Hanns Porst menestyi varsin hyvin myös toisen maailmansodan aikana ja kuului Hitlerin kannattajiin. Sodan lopulla yrityksen toimitilat kuitenkin tuhoutuivat pommituksissa, ja Hanns Porst aloitti toiminnan uudelleen turvanaan pommituksissa säilynyt yli sadan tuhannen postimyyntiasiakkaan osoiterekisteri. 1950-luvun lopulla Porstin markkinaosuus Saksan valokuvakameramyynnistä oli noin viidennes.


title: Porst

text: Vuonna 1960 Hanns Porst luovutti yrityksensä poikansa Hannsheinz Porstin johdettavaksi. Tämä lahjoitti yrityksen 1972 työntekijöille ja vetäytyi 1970-luvun lopulla kokonaan yhtiön johdosta. Vuonna 1982 hän kuitenkin palasi johtoon ja myi osake-enemmistön sveitsiläiselle Interdiscountille, joka omisti 1970-luvun alussa konkurssiin menneen liechtensteinilaisen Carena-kameravalmistajan tavaramerkin. Carena-kameroita oli jo 1970-luvulla myyty Porstin kautta, mutta nekin laitteet oli valmistutettu Kaukoidässä. Vuonna 1996 jo 2 500 ihmistä työllistäneen Porstin osti belgialainen Spector Foto Group, ja sen jälkeen tapahtui vielä muita omistusmuutoksia.


title: Porst

text: Photo Porst teki konkurssin 2002, mutta yrityksen tavaramerkki siirtyi Ringfoto-ketjun omistajayritykselle ja on yhä käytössä noin 150 liikettä käsittävän valokuvamyymäläketjun tunnuksena.


title: Porsche Supercup -kausi 2018

text: Porsche Mobil 1 Supercup -kausi 2018 oli Porsche Supercup -sarjan 26. kausi. Kausi alkoi 13. toukokuuta Espanjasta ja päättyi 28. lokakuuta Meksikoon. Michael Ammermüller ajoi jälleen sarjan mestariksi.


Porsche Supercup Espanjan Grand Prix 2018 oli Porsche Supercup -kauden 2018 ensimmäinen osakilpailu, joka ajettiin 13. toukokuuta Circuit de Barcelona-Catalunyan moottoriradalla Barcelonassa Espanjassa. Kilpailun voitti Michael Ammermüller.


title: Castiglione del Lago

text: Castiglione del Lago on kaupunki Keski-Italiassa Umbriassa Perugian maakunnassa, Trasimenojärven lounaisosassa. Kaupungista etelään 59 kilometrin päässä on Orvieto, 21 kilometriä lounaaseen on Chiusi, 56 kilometriä luoteeseen on Arezzo, 21 kilometriä pohjoiseen on Cortona ja 47 kilometriä kaakkoon on Perugia.


title: Castiglione del Lago

text: Castiglione del Lago on syntynyt entiselle saarelle, neljännelle Trasimenojärven saarelle sen lounaisosaan. Vuosisatojen kuluessa kaupungin kasvaessa saaren ja rannan väliselle tasangolle rakennettiin toreja, asuintaloja, kirkkoja ja muita rakennuksia.


title: Castiglione del Lago

text: Kaupungin uusimmat osat ovat jonkin matkan päässä vanhasta, joten Castiglione del Lagon historiallinen keskusta eli "centro storico" on hyvin säilynyt keskiaikainen alue, jota hallitsee "kolmen laki". Kaupungin muurissa on kolme porttia, kaupungissa on kolme toria ja kolme kirkkoa.


title: Castiglione del Lago

text: Castiglione on aikoinaan tärkeän maantien varrella, joka kulkee etelästä Orvietosta lännen puolella olevan Chiusin kautta pohjoiseen Arezzoon. Sen asema kiistellyllä alueella, jolla etruskit taistelivat roomalaisia vastaa ja myöhemmin toskanalaiset perugialaisia vastaan, kiistatta aiheutti kaupungissa paljon tuhoa ja kuolemaa. Alkuperäiset linnoitukset tuhoutuivat ja rakennettiin uudelleen lukemattoma kertoja.


title: Castiglione del Lago

text: Vasta keisari Fredrik II:n aikana ja hänen jälkeensä 1200-luvun alkupuolella seurasi suhteellisen vakaa aikakausi.


title: Castiglione del Lago

text: Myöhemmin kaupunki joutui Kirkkovaltion Perugian hallintaan, ja siitä tuli mahtavan Baglionin suvu läänitys.


title: Castiglione del Lago

text: Keisari Fredrik II rakensi Leijonan linnakkeen. Kahdeksankulmainen linna valmistui 1247, ja sen suunnitteli cortonalainen munkki-arkkitehti Elia. Linnassa on neliömäiset tornit kussakin neljässä kulmassa ja kolmikulmainen bastion eli donjon. Linna suunniteltiin niin, että sen omistajat saattoivat valvoa koko Trasimenojärveä. Vuosisatojen aikana linnaa piiritettiin useita kertoja.


title: Castiglione del Lago

text: "Palazzo della Corgna" on nykyisin kaupngintalo eli "Palazzo del Comune". Sen on rakennuttanut Ascanio della Corgna renessanssityyliin ja suunnitellut arkkitehti Vignola. Siinä on museo ja galleria. Palazzin yhdistää linnaan pitkä katettu käytävä. Pescarolaissyntyinen taiteilija Giovanni Antonio Pandolfi ja firenzeläinen taiteilija Salvio Savini ovat maalanneet pääkerrokseen myöhäisrenessanssityyliset freskot. Taiteilija Niccolò Circignani, "Il Pomarancio", maalasi 1574 lisää maalauksia ja muita koristeluja palatsin kiinnostavimpiin kuuluvaan huoneeseen, niin sanottuun lääninherra Ascanio della Corgnan "saavutusten saliin".


title: Castiglione del Lago

text: Toinen merkittävä rakennus on kreikkalaisen ristin muotoinen Santa Maria Maddalenan kirkko. Kirkossa on uusklassinen pronaos, ja sisällä on Eusebio da San Giorgion 1580 maalaama paneeli.


title: Castiglione del Lago

text: Castiglione del Lagossa on aiemmin järjestetty joka toinen vuosi, vuodesta 2005 alkaen vuosittain, "Coloriamo i Cieli" -festivaali. "Taivaan värit" –tapahtuma pidetään huhti-toukokuussa. Siihen osallistuu kevyitä lentokoneita, ilmapalloja ja värikkäitä leijoja.


title: Hélène Baillargeon

text: Hélène Marie Baillargeon (28. elokuuta 1916 St-Martin-de-Beauce – 25. syyskuuta 1997 Montreal) oli kanadalainen folkloristi ja laulaja. Hän opiskeli laulamista Québecin kaupungissa vuosina 1935–1938, New Yorkissa 1939–1940 Franz Ruppin ja Montrealissa 1940–1944 Alfred La Libertén johdolla. Viimeksi mainittu johdatti hänet kansanmusiikin pariin. Baillargeon toimi vuosina 1950–1955 tutkijana Marius Barbeaun kanssa Manitoban kansallismuseossa, Ottawassa. Hän osallistui samoihin aikoihin moniin radio- ja televisio-ohjelmiin, joihin kuuluivat sarjat "Le Réveil rural" (1951–1955) ja "Songs de Chez nous" (1952–1955; Alan Millsin kanssa). Sitten hän esiintyi sarjassa "Cap aux Sorciers" (1955–1958) ja suositussa lastenohjelmassa "Chez Hélène" (1959–1973).


title: Hélène Baillargeon

text: Baillargeon osallistui kansainvälisiin kansanmusiikin kongresseihin Romaniassa vuonna 1959, Québecin kaupungissa 1961 ja Tšekkoslovakiassa 1962. Hän keräsi 77 kansanlaulua kokoelmaan "Vive la Canadienne" (Montreal, 1962) ja levytti kanadanranskalaisia kansanlauluja. Hänestä tehtiin Kanadan ritarikunnan jäsen vuonna 1973.


title: Gérald Desmarais

text: Gérald Desmarais (30. maaliskuuta 1906 – 29. heinäkuuta 1950) oli kanadalainen basso. Hän opiskeli laulamista ja musiikin teoriaa Alfred Lamoureux'n, Paul Doyonin ja Alfred La Libertén johdolla ja sai vuonna 1927 Delphic Study Clubin stipendin. La Libertén johdolla Desmarais keskittyi Richard Wagnerin rooleihin ja yksinlauluihin. Hän teki debyyttinsä Montrealin orkesterin kanssa vuonna 1936.


title: Gérald Desmarais

text: Desmaraisi esiintyi paitsi Wagnerin oopperoissa, myös muiden muassa Johann Sebastian Bachin, Ludwig van Beethovenin, Georges Bizet'n, Giacomo Puccinin, Jules Massenet'n teosten esityksissä. Hän myös piti yksinlaulajana resitaaleja. Hän lauloi ja toimi kuoromestarina eri Montrealin kirkoissa. Hän kuoli liikenneonnettomuudessa muutama päivä sen jälkeen, kun oli esiintynyt solistina Matteus-passion esityksessä.


title: Antonio Létourneau

text: Antonio Létourneau (28. elokuuta 1885 Québec City – 29. lokakuuta 1948 Montreal) oli kanadalainen urkuri, pianisti ja musiikkipedagogi. Hän aloitti musiikin opiskelun vuonna 1900 Caroline Racicot'n johdolla ja jatkoi niitä Romain-Octave Pelletierin sekä Alfred La Libertén johdolla. Hän toimi Saint-Georgesin (1917–1920) ja Saint-Louis-de-Francen kirkkojen (1920–1948) urkurina. Jälkimmäisessä hän oli jo aiemmin toiminut avustavana urkurina (1913–1917). Hän opetti solmisaatiota Schola cantorumissa. Lisäksi hän opetti pianon- ja urkujensoittoa sekä yksityisesti että Québecin musiikkikonservatoriossa, jonka johtokuntaan hän kuului. Hänen oppilaidensa joukossa olivat Françoise Aubut ja Colombe Pelletier.


title: Antonio Létourneau

text: Létourneau oli vuodesta 1912 naimisissa laulaja Marie-Anne Godbout'n kanssa. Hänen tyttärensä oli sopraano Marthe Létourneau.


title: Anna-Marie Globenski

text: Anna-Marie Globenski (2. heinäkuuta 1929 – 8. syyskuuta 2008) oli kanadalainen pianisti. Hän kuului yhteen ensimmäisistä Kanadaan asettuneista puolalaisperheistä. Hän opiskeli vuosina 1946–1951 École Vincent-d'Indyssä Jean Dansereaun ja Claude Champagnen johdolla. Ensin mainittu opetti hänelle pianonsoittoa ja jälkimmäinen musiikin teoriaa.


title: Anna-Marie Globenski

text: Globenski voitti vuonna 1951 Prix d'Europen. Hän opiskeli vuosina 1951–1952 Pariisin konservatoriossa Marcel Ciampin ja vuosina 1952–1956 Wienin musiikkiakatemiassa Bruno Seidlhoferin johdolla. Vuonna 1955 hän osallistui ensimmäisenä kanadalaisena Kansainväliseen Frédéric Chopin -pianokilpailuun Varsovassa.


title: Anna-Marie Globenski

text: Palattuaan Kanadaan Globenski kiersi vuosina 1956–1957 Jeunesses musicales'n kanssa ja esiintyi solistina sekä kamarimuusikkona CBC:nradiossa. Hän opetti vuosina 1960–1962 École Vincent-d'Indyssä ja työskenteli vuosina 1960–1963 säestäjänä Québecin musiikkikonservatoriossa. Hän kävi kesäkursseilla Indianan yliopistossa, Bloomingtonissa vuosina 1963–1967.


title: Anna-Marie Globenski

text:
Sittemmin Globenski loi kolmikymmenvuotisen uran Lavalin yliopistossa. 1980-luvun loppupuolella hän keskittyi pianistina toimimisessaan kamarimusiikkiin sekä 1800–1900-lukujen kanadalaiseen pianomusiikkiin. Hän levytti lukuisien säveltäjien teoksia viulisti Liliane Garnier-Lesagen kanssa. Hänen oppilaidensa joukossa oli Jacinthe Couture.
Vuonna 2005 Lavalin yliopiston musiikin preppauskoulu nimettiin Globenskin mukaan.


title: Maurice Charbonneau

text: Maurice Charbonneau (22. kesäkuuta 1903 Montreal – 6. tammikuuta 1982 Montreal) oli kanadalainen sellisti ja musiikkipedagogi.


title: Maurice Charbonneau

text: Charbonneau aloitti sellonsoiton opiskelun 12-vuotiaana isänsä Louis Charbonneaun johdolla ja teki debyyttinsä Québecin sinfonisen seuran kanssa. Noin vuonna 1929 hän liittyi Joseph Gagnierin johtamaan Montrealin sinfoniaorkesteriin ja Montrealin kansallisen konservatorion orkesteriin; hän aloitti konservatoriossa opettamisen vuonna 1928 ja opetti lisäksi Institut Nazarethissa. Hän oli myös muun muassa Chartier-kvartetin jäsen.


title: Maurice Charbonneau

text: Roger Charbonneau oli Mauricen veli.


title: Sammalnahkajäkälä

text: Sammalnahkajäkälä ("Peltigera scabrosella") on nahkajäkälien sukuun kuuluva jäkälä. Sen yläpinta on harmaa tai harmaanruskea. Alapinta on vaaleanruskea ja epäselvästi suoninen. Liuskat ovat lyhyitä ja leveitä. Se kasvaa kallioseinämien valuvesipaikoissa. Suomessa lajia on tavattu Pohjois-Suomessa vain muutamissa paikoissa, mutta se on varmastin yleisempi.


title: USS Passaic (1862)

text: USS Passaic oli Yhdysvaltain laivaston Passaic-luokan monitori, joka palveli Yhdysvaltojen sisällissodassa pohjoisvaltioiden puolella.


title: USS Passaic (1862)

text: John Ericsson valmisti aluksen Continental Iron Worksilla Greenpointissa New Yorkissa. Alus laskettiin vesille 30. elokuuta 1862 ja otettiin palvelukseen 25. marraskuuta päällikkönään Percival Drayton.


title: USS Passaic (1862)

text: Kaksi päivää palvelukseenoton jälkeen alus lähti New Yorkista liittyen Pohjois-Atlantin sulkulaivueeseen Hampton Roadsissa 29. marraskuuta. Välittömästi laivueeseen liityttyään alus siirrettiin Washingtonin laivastontelakalle kunnostettavaksi. Presidentti Lincoln kabinetteineen vieraili 6. joulukuuta telakalla olleella aluksella.


title: USS Passaic (1862)

text: "USS State of Georgia" hinasi 26. joulukuuta aluksen Hampton Roadsiin, mistä se lähti kolme päivää myöhemmin "USS Monitorin" kanssa "USS Rhode Islanddin" hinaamana Beaufortiin Pohjois-Carolinaan. Matkalla olleessa myrskyssä alukseen tuli runsaasti vettä, minkä seurauksena aluksesta pumpattiin runsaasti vettä pois ja sitä kevennettiin hehittämällä ampumatarvikkeet yli laidan. Alus kuitenkin pääsi Beaufortiin uuden vuoden päivänä vuonna 1863. "USS Monitor" haaksirikkoutui matkan aikana.


title: USS Passaic (1862)

text: Alus ankkuroitiin Port Royalin edustalle, mistä se jatkoi 21. tammikuuta Wassaun salmeen. Kaksi päivää myöhemmin alus valtasi yhdessä "USS Marbleheadin" kanssa kuunari "Gliden", jonka lastina oli puuvillaa. Sisaralustensa kanssa "Passaic" hyökkäsi Fort McAllisteriin testattaessa alusten taistelukelpoisuutta oikeissa olosuhteissa. Alus oli 7. huhtikuuta mukana kontra-amiraali DuPontin hyökkäyksessä Charlestoniin. Alus vaurioitui taistelussa pahoin ja se siirrettiin New Yorkiin, missä se poistettiin palveluksesta korjauksia varten 12. toukokuuta.


title: USS Passaic (1862)

text: Alus palasi 19. heinäkuuta palvelukseen ja saapui Charlestonin satamaan Morris Islandin edustalle 25. heinäkuuta. Alus osallistui kaikkin alueen operaatioihin ja se oli kontra-amiraali Dahlgrenin lippulaivana hyökättäessä Fort Moultrie'ta vastaan. Alus avusti "USS Lehighin" pelastamisessa aluksen ajettua karille taistelussa.


title: USS Passaic (1862)

text: Alus poistettiin palveluksesta 16. kesäkuuta 1865 Philadelphian laivastontelakalla, missä se makasi ankkurissa 1866-1874. Alus kunnostettiin vuonna 1875 ja palautettiin palvelukseen Hampton Roadsissa 24. marraskuuta 1876. Vuodesta 1878 alkaen alus oli vastaanottoaluksena Washington D.C.:ssä, mistä tehtävästä se siirrettiin 1883 Annapolisin laivastoakatemiaan. Alus oli 1893-1894 Bostonin laivastontelakalla ja sieltä vapauduttuaan alus luovutettiin Massachusettsin naval militialle. Alus oli 1896-1898 Brunswickissa Georgian naval militialla.


title: USS Passaic (1862)

text: Alus palautettiin 16. toukokuuta 1898 palvelukseen, jolloin se liitettiin laivaston apujoukkoihin. Alus siirrettiin Key Westiin ja Pensacolaan Floridaan. Alus poistettiin palveluksesta 11. syyskuuta Pensacolassa laivastontelakalla ja se myytiin Frank Samuelsille 10. lokakuuta 1899.


title: Storaisarn

text: Storaisarn on saari Espoon Suvisaaristossa Aisarfjärdenin merialueella. Se kuuluu Aisarn-saariryhmään, joka sijaitsee välittömästi Suvisaariston pääsaarten lounaispuolella. Storaisarnin koillispuolella sijaitsee Lillaisarn ja lounaispuolella Torraisarn. Saariryhmän lounais–koillissuuntainen ulottuvuus on noin 1,2 kilometriä.


title: Storaisarn

text: Noin viiden hehtaarin laajuisen Storaisarnin lounainen ranta on kallioista rinnettä, myös kaakossa on jonkin verran kalliorantaa. Muilta osiltaan saari on lähinnä mäntyä kasvavaa kangasmetsää. Keskiosassa on pieni vyöhyke tuoretta kangasmetsää, länsi- ja itäosat puolestaan ovat kuivaa ja verraten karua kangasta. Saaren länsiosa kohoaa yli kymmenen metrin korkeuteen merenpinnasta, itäosa on matalampaa. Saarella kasvaa kanervan, mustikan ja puolukan lisäksi muun muassa kultapiiskua, sianpuolaa ja variksenmarjaa.


title: Storaisarn

text: Ruotsin kieli ei tunne ai-diftongia, joten Aisarn-saariryhmän nimi lienee suomenkielistä alkuperää. Vanhojen kirjoitusasujen perusteella varhaisin nimi on ollut Aittasaari tai Aittosaari. "Aitta" viitannee muinaisiin kalastajien tilapäisasumuksiin.


title: Suoninahkajäkälä

text: Suoninahkajäkälä ("Peltigera venosa") on nahkajäkälien sukuun kuuluva jäkälä. Sen yläpinta on harmaanvihreä ja sileä, kosteana kirkkaanvihreä. Alapinnalla on kiinnityskohdasta viuhkamaisesti lähtevät tummanruskeat suonet. Kotelomaljat ovat nappimaisia ja enintään 10 millimetriä halkaisijaltaan. Melko harvinainen koko Suomessa. Kasvaa paljaalla kivennäismaalla, usein varjoisissa ja kosteissa paikoissa, kuten kallioseinämillä ja ojienvarsilla, varsinkin kalkkipitoisella maalla.


title: Suoninahkajäkälä

text: Suominahkajäkälä on luokiteltu Suomessa silmälläpidettäväksi lajiksi.


title: Lillaisarn

text: Lillaisarn on saari Espoon Suvisaaristossa Aisarfjärdenin merialueella. Se kuuluu Aisarn-saariryhmään, joka sijaitsee välittömästi Suvisaariston pääsaarten lounaispuolella. Saariryhmän kaksi muuta saarta, Storaisarn ja Torraisarn sijaitsevat Lillaisarnista lounaaseen. Saariryhmän lounais–koillissuuntainen ulottuvuus on noin 1,2 kilometriä.


title: Lillaisarn

text: Noin kolmen hehtaarin laajuisen Lillaisarnin rantaviiva on kallioista ja kasvillisuudeltaan niukkaa. Saaren sisäosa on enimmäkseen tuoretta kangasmetsää, etelässä on pieni alue lehtomaista kangasta.


title: Torraisarn

text: Torraisarn on saari Espoon Suvisaaristossa Aisarfjärdenin merialueella. Se kuuluu Aisarn-saariryhmään, joka sijaitsee välittömästi Suvisaariston pääsaarten lounaispuolella. Saariryhmän kaksi muuta saarta, Storaisarn ja Lillaisarn sijaitsevat Torraisarnista koilliseen. Saariryhmän lounais–koillissuuntainen ulottuvuus on noin 1,2 kilometriä.


title: Torraisarn

text: Noin kahden hehtaarin laajuisen Torraisarnin kallioiset ja kivikkoiset rannat kohoavat jyrkästi merenpinnasta. Niillä kasvaa muun muassa hiirenvirnaa, karhunputkea, keltamaitetta ja peltovalvattia. Saaren sisäosa on Uudenmaan sisä- ja välisaaristolle tyypillistä kuivaa kangasmetsää.


title: Torraisarn

text: Torraisarnin eteläpuolella sijaitsee Labartenin lintualue, jonka pinta-ala on noin yhdeksän hehtaaria. Alueeseen kuuluu kolme lintuluotoa: Stora Labarten, Lilla Labarten ja Stora Isagrund.


title: P-Hydroksibentsaldehydi

text: p-Hydroksibentsaldehydi eli 4-hydroksibentsaldehydi (CHO) on aromaattisiin aldehydeihin ja fenoleihin kuuluva orgaaninen yhdiste. Yhdistettä voidaan käyttää muun muassa aromiaineiden ja maatalouskemikaalien valmistamiseen sekä analyyttisen kemian reagenssina. p-Hydroksibentsaldehydin isomeereja ovat salisyylialdehydi ja m-hydroksibentsaldehydi.


title: P-Hydroksibentsaldehydi

text: Huoneenlämpötilassa p-hydroksibentsaldehydi on väritöntä tai kellertävää kiteistä ainetta. Yhdiste liukenee hieman veteen ja hyvin moniin orgaanisiin liuottimiin esimerkiksi etanoliin ja dietyylieetteriin. Aineen reaktiot ovat aromaattisille aldehydeile ja fenoleille tyypillisiä ja se esimerkiksi voidaan hapettaa karboksyylihapoksi ja se reagoi elektrofiilien kanssa elektrofiilisella aromaattisella substituutiolla. Luonnossa p-hydroksibentsaldehydiä esiintyy useissa kasveissa pieniä määriä joko sellaisenaan tai glykosidina.


title: P-Hydroksibentsaldehydi

text: p-Hydroksibentsaldehydiä voidaan valmistaa fenolista ja kloroformista niin kutsutulla Reimer–Tiemann-reaktiolla, jossa muodostuu myös salisyylialdehydiä. Metanolin käyttö liuottimena parantaa p-hydroksibentsaldehydin saantoa. Yhdistettä voidaan valmistaa myös p-klooribentsaldehydin ja natriumhydroksidin välisellä reaktiolla. Ainetta käytetään maatalouskemikaalien kuten bromoksiniilin, lääkkeiden, hajuste- ja aromiaineiden, kuten anisaldehydin ja vadelmaketonin, valmistamiseen. Sitä käytetään myös apuaineena päällystettäessä metalleja sinkillä elektrolyyttisesti. Yhdistettä voidaan käyttää sikimihappopitoisuuden määrittämiseen.


title: Kangasniemen seurakunta

text: Kangasniemen seurakunta on Mikkelin hiippakuntaan ja Mikkelin tuomiorovastikuntaan kuuluva Suomen evankelis-luterilaisen kirkon seurakunta, joka toimii Kangasniemen kunnan alueella.


title: Kangasniemen seurakunta

text: Kangasniemi on ollut Pieksämäen seurakunnan kappeliseurakunta. Se erotettiin omaksi seurakunnakseen noin 1650, mutta ensimmäinen kirkko valmistui kuitenkin vasta 1659. Hankasalmen kappeliseurakunnan itsenäistyttyä Rautalammista siihen Hankasalmeen liitettiin osia myös Kangasniemestä.


title: Kalle Valtola

text: Kalle Valtola (s. 21. joulukuuta 1995 Turku) on suomalainen jääkiekkopuolustaja, joka pelaa SM-liigajoukkue KooKoossa. Hänellä on hallussaan Mestiksen puolustajien yhden kauden runkosarjan piste-ennätys (14+32=46) kaudelta 2017–2018.


title: Kalle Valtola

text: Valtola aloitti jääkiekkoilun 5-vuotiaana Kiekko-67:n luistelukoulussa, mutta hän on varsinaisesti Turun Palloseuran kasvatti. Valtola voitti kaudella 2010–2011 tehoilla 11+13=24 koko C-nuorten SM-sarjan runkosarjan puolustajien pistepörssin ja hän jakoi puolustajien maalipörssin voiton Tapparan Jaakko Hällin kanssa. Valtola voitti myös sarjan pudotuspelien puolustajien piste- ja syöttöpörssin tehoilla 3+15=18. Hänet palkittiin kauden päätteeksi C-nuorten SM-sarjan parhaana puolustajana Ilpo Koskela -palkinnolla ja valittiin tähdistökentälliseen. Kauden 2011–2012 päätteeksi Valtola voitti B-nuorten SM-pronssia.


title: Kalle Valtola

text: Kaudella 2012–2013 Valtola oli pelipaikastaan huolimatta TPS:n B-nuorten paras pistemies ja syöttäjä tehoilla 24+34=58, joilla hän voitti myös ylivoimaisesti B-nuorten SM-sarjan runkosarjan puolustajien piste-, maali- ja syöttöpörssin. Valtola palkittiin kauden päätteeksi sarjan parhaana pelaajana Esa Tikkanen -palkinnolla, parhaana puolustajana Pekka Marjamäki -palkinnolla ja valittiin ensimmäiseen tähdistökentälliseen. Kaudella 2013–2014 hän debytoi miesten peleissä pelattuaan TPS:n A-nuorten ohella myös kolme ottelua lainalla II-divisioonajoukkue Salon Kiekkohaissa.


title: Kalle Valtola

text: Valtola koki roolinsa TPS:n A-nuorten SM-liigajoukkueessa jäävän pieneksi, joten hän siirtyi kaudeksi 2013–2014 hakemaan peliaikaa samassa sarjassa pelaavasta Rauman Lukosta. Valtola pelasi siellä kaksi vuotta, jonka jälkeen hän siirtyi kaudeksi 2016–2017 vuoden mittaisella sopimuksella Mestis-joukkue TuToon. Valtola aloitti kautensa lainalla Suomi-sarjajoukkue VG-62:ssa, jossa hän pelasi kymmenen ottelua. Hän teki TuTossa tulokaskautensa aikana 39 runkosarjaottelussa tehot 9+12=21 ja 11 playoff-ottelussa neljä syöttöpistettä. Valtola oli runkosarjassa joukkueen eniten maaleja tehnyt puolustaja sekä tehokkain puolustaja Kristian Tuohilammen kanssa. Hänet valittiin Mestiksen marraskuun 2017 kuukauden tulokkaaksi.


title: Kalle Valtola

text: Kaudella 2017–2018 Valtola oli TuTon toiseksi paras pistemies Niclas Luceniuksen jälkeen tehoilla 14+32=46. Runkosarjan päätöskierroksella, 7. maaliskuuta 2018 Kokkolan Hermestä vastaan hän rikkoi Mestiksen kaikkien aikojen yhden kauden piste-ennätyksen syötettyään Aki Keinäsen tekemän maaliin. Ennätys oli aiemmin Pasi Järvisen (45 tehopistettä kaudella 2007–2008). Valtola valittiin Mestiksen lokakuun 2017 kuukauden pelaajaksi. Pudotuspeleissä hän oli TuTon paras pistemies tehoilla 6+8=14. Valtola sivusi myös Mestiksen pudotuspelien yhden kauden piste- (Teemu Suhosen 14 tehopistettä kaudella 2015–2016) ja syöttöennätystä (Pasi Järvisen kahdeksan syöttöpistettä kaudella 2000–2001). Valtola voitti kauden päätteeksi Mestis-hopeaa. Hän voitti kauden aikana myös Suomen Cupin. Valtola palkittiin Mestiksen parhaana puolustajana Jari Lippojoki -palkinnolla ja valittiin ensimmäiseen tähdistökentälliseen.


title: Kalle Valtola

text: Valtola siirtyi kaudeksi 2018–2019 kaksivuotisella sopimuksella SM-liigajoukkue KooKoohon. Hän teki liigadebyyttinsä runkosarjan avauskierroksella 14. syyskuuta 2018 Saimaan Palloa vastaan. Valtola merkittiin KooKoon kolmospuolustajapariin Alexander Bonsaksenin viereen. Hän sai ottelussa jääaikaa 10.34 minuuttia. Valtola keräsi myös yhden kahden minuutin jäähyn kampituksesta. Liigauransa avausmaalin hän teki kuudennessa ottelussaan 26. syyskuuta 2018 vieraissa Helsingin IFK:ta vastaan.


title: Kalle Valtola

text: Valtola on pelannut yhden poikien maaottelun alle 17-vuotiaiden maajoukkueessa. Hän toimi siinä Suomen varakapteenina.


title: Kalle Valtola

text: Elite Prospects -sivuston mukaan Valtola on hyökkäävä puolustaja, joka tykkää pitää kiekkoa ja tukea hyökkäyksiä. Hänen suurimpiin vahvuuksiinsa kuuluu laukaus, mikä tekee Valtolasta käyttökelpoisen pelaajan ylivoimalla. Hänellä on kuitenkin parannettavaa puolustuspään pelaamisessa. Valtola on maininnut suosikkipelaajakseen Keith Yandlen, jonka hän on maininnut myös hyvin samantyyliseksi pelaajaksi itsensä kanssa.


title: Kalle Valtola

text: Valtolan pikkuveli Olli pelaa hyökkääjänä Turun Palloseuran A-nuorissa.


title: Riku Pelo

text:
Oopperalaulaja, baritoni Riku Pelo (s.1974).
mm. "Johannes-passio" (Bach), "Matteus-passio" (Bach), "Jouluoratorio" (Bach), "h-mollimessu" (Bach), "Requiem" (Verdi), "Te Deum" (Charpentier), "Requiem" (Fauré), "Requiem" (Duruflé), "Via crucis" (Liszt), "Jouluoratorio" (Saint-Saëns), "Triduum paschale" (Kostiainen), "Vigilia" (Rautavaara).
"Suomen Kansallisoopperassa:"


title: Riku Pelo

text: mm. Julius Caesar: "Akillas" (Händel), Ihmepoika A: "Isä/Köksä" (Hietala/Paleface), Leijonankesyttäjä: "Poika / Herra Leonard von Voi" (lastenooppera), Hölmöläiset-koululaisooppera: "Matti" (Linkola), Tohtori Akustiikka ja kadonnut ääni (lastenooppera), Kadoskissa: "Sellovaara" (lastenooppera).


title: Riku Pelo

text: "Roolit muualla:"


title: Riku Pelo

text: Savonlinnan Oopperajuhlat: "Taikuri" (Nora) Kani Koipeliinin kuperkeika, La Boheme: "Marcello" (Puccini), Don Pasquale: "Malatesta" (Donizetti), Viimeiset Kiusaukset: "Seppä" (Kokkonen), Neito tornissa: "Fogden" (Sibelius), Harrbådan neito: "Pekka" (S. Pohjola), Opera d’Alvilda in Åbo: "Alfo" (Badia), Dido ja Aeneas: "Aeneas" (Purcell), Don Giovanni: "Leporello" (Mozart), Così fan tutte: "Guglielmo" (Mozart), Lemmenjuoma: "Belcore" (Donizetti), Madama Butterfly: "Sharpless" (Puccini), Gianni Schicchi: "Marco" (Puccini), Savitri: "Kuolema" (Holst), Vanhapiika ja varas: "Bob" (Menotti), Fitness-kevytooppera: "Tero" (Lintinen), PULA! Ooppera Konikapinasta: "Nuorukainen" (Kuusisto), Den svarte munken: "Kovrin" (Nordgren), Messenius ja Lucia: "Noviisi" (Kortekangas), Käärme: "Iso-Venne" (Saastamoinen), The Rockland: "Pekka Ahopelto" (Linkola), Cherbourgin sateenvarjot: "Guy" (Cassard), Tuhkimo: "Prinssi" (Rodgers), My Fair Lady: "Freddy" (Loewe), Keisarin valssi: "Aleksanteri I" (Siikavire).Riku Pelo toimii aktiivisesti myös basistina erityisesti jazz-musiikin kentällä sekä sovittaa ja säveltää musiikkia eri kokoonpanoille.


title: Pentacon

text: Pentacon GmbH on Saksan Dresdenissä toimiva hienomekaanisten ja optisten laitteiden ja komponenttien valmistaja, joka kuuluu Schneider Kreuznach -konserniin. Nykyinen Pentacon-yritys juontaa juurensa Itä-Saksassa toimineeseen VEB Pentacon Dresdeniin, joka valmisti muun muassa Praktica-, Zeiss Ikon-, Contax-, Ica-, Ernemann-, Exakta-, Exa- ja Pentacon-merkkisiä kameroita. Yrityksen piirissä kehitettiin peiliheijastuskameralle olennainen pentaprismaetsin, josta yritys sai myös nimensä. Pentaconiin juontaa juurensa myös järjestelmäkameroissa pitkään käytetty objektiivien M42-kierrekiinnitys eli niin sanottu Praktica–Pentax-kierre.


title: Pentacon

text: VEB Pentacon Dresden syntyi vähitellen, kun optisen alan valmistajat yhdistyivät Saksassa. Ensimmäinen fuusio oli Zeiss Ikon vuonna 1926, jossa yhdistettiin saksalaiset kameravalmistajat Internationale Camera Actiengesellschaft ICA AG (Dresden), Contessa-Nettel AG (Stuttgart) ja Ernemann-Werke (Dresden). Seuraavina vuosina mukaan tulivat AG Hahn für Optik und Mechanik (Kassel) ja C. P. Goerz AG (Berliini). Toisen maailmansodan jälkeen osa tehtaista jäi Itä-Saksan puolelle, jossa niistä muodostui VEB Zeiss-Ikon. 1950-luvun lopulla siitä muodostettiin VEB Kinowerke Dresden yhdistämällä siihen VEB Kamera-Werke Niedersedlitz (joka juonsi juurensa Charles A. Noblen ja Guthe & Thorschin kameraverstaisiin ja oli Praktica-järjestelmäkameran edeltäjän Praktiflexin kehittäjä), VEB Welta-Kamera-Werk Freital (johon kuului myös Reflekta-kameratehdas), VEB Altissa-Camera-Werk (tunnettu myös Altiflex- ja Altix-kameroista) ja VEB Aspecta Dresden, joka valmisti projektoreita, suurennuskoneita ja objektiiveja. Vuonna 1964 yhteiseksi nimeksi tuli VEB Pentacon Dresden. 1970-luvun vaihteessa siihen liitettiin vielä VEB Feinoptisches Werk Görlitz (ent. Meyer-Optik) sekä Exakta- ja Exa-kameroista tunnettu Ihagee Kamerawerk AG, ja kymmenen vuotta myöhemmin dresdeniläinen Mentor-kameratehdas.


title: Pentacon

text: Itä-Saksan luhistuttua Pentacon Dresden oli suurissa vaikeuksissa. Heinäkuussa 1990 tehtaan kuudesta tuhannesta työntekijästä töitä oli vain 150:lle. Sitä ennen tehtaan tuotannosta kolme neljäsosaa oli viety länsimaihin, ja muun muassa Britanniassa Praktica-kameroilla oli noin 25 prosentin markkinaosuus järjestelmäkameroissa. Jälleenyhdistymistä yrityssektorilla valvonut Treuhandanstalt totesi yrityksen olevan raskaasti tappiollinen ja sen työntekijämäärän tarpeeseen nähden kuusinkertainen. Tehdas lakkautettiin kesäkuussa 1991. Pentaconin tuotemerkit osti linssivalmistaja Schneider-Kreuznachin omistaja Heinrich Manderman.


title: Valkola (Jyväskylä)

text: Valkola on pienalue Keljon kaupunginosassa Jyväskylässä. Alueen rakennuskanta koostuu enimmäkseen eri-ikäisistä pien- ja rivitaloista mutta alueella on myös luhtitaloja. Valkolan välittömässä läheisyydessä sijaitsee monia palveluja tarjoava Keljonkeskus.


title: Valkola (Jyväskylä)

text: Valkolassa sijaitsi Keljon koulu, joka lakkautettiin vuonna 2013. Sen tontille rakennetaan kerrostaloasuntoja, joiden on määrä valmistua vuoden 2018 loppuun mennessä.


title: Osuuskunta Helsingin Valokuidut

text: Osuuskunta Helsingin Valokuidut on osuuskunta, joka toimii Helsingissä Pitäjänmäen kaupunginosassa Marttilan alueella.


title: Osuuskunta Helsingin Valokuidut

text: Osuuskunta on perustettu 2014. Rakentaminen alkoi 2014 ja verkko valmistui 2015 keväällä. Osuuskunta on rakentanut valokuituverkon (FTTH) Marttilan alueelle Helsingin Pitäjänmäkeen. Hanke pilottikohde tekniikalle, jolla voidaan rakentaa moderni ja nopea tietoliikenne vanhalle omakotitaloalueelle. Verkko oli myös Suomen ensimmäinen Soneran (Telian) Avoinkuitu- mallinen verkko Suomessa. Hankkeen toteuttamiseen osallistui Telian lisäksi Omakotiliitto ja Liikenne- ja Viestintäministeriö. Hankkeen piirissä on 160 omakotitaloa.


title: Osuuskunta Helsingin Valokuidut

text: Osuuskunta voitti 2017 EU:n palkinnon "European Broadband Awards 2017 "sarjassa avoimuus ja kilpailu.


title: Osuuskunta Helsingin Valokuidut

text: Verkko on rakennettu siten, että jokainen osakas saa neljä kuitua, jotka ovat kytketty päästä päähän osuuskunnan keskukselle asti. Tämä mahdollistaa, että asiakas voi kilpailuttaa netti yhteyden ottamalla yhteyttä (uuteen) operaattoriin ja siirtämällä "hyppykuitu" kotipäätteen liittimestä toiseen. Tällä hetkellä on saatavilla palvelut viideltä eri operaattorilta. Lisäksi on saatavilla kaapeliTV- palvelut (Elisa) ja keskusantennipalvelut.


title: MC-rasia

text: MC-rasia on vinyylilevysoittimen äänirasiatyyppi. Se on lyhenne sanoista Moving Coil.


title: Wolfgang Amadeus Phoenix

text: Wolfgang Amadeus Phoenix on ranskalaisen indie rock -yhtye Phoenixin neljäs studioalbumi, jonka julkaisi V2 Records 25. toukokuuta 2009. Albumilta julkaistiin kolme singleä vuoden 2009 aikana; "Lasso", "1901" ja "Lisztomania". Albumi oli yhtyeen läpimurtoalbumi, se sai positiivista palautetta kriitikoilta ja voitti Parhaan vaihtoehtoalbumin Grammy-palkinnon vuoden 2010 Grammy-palkintogaalassa.


title: Wolfgang Amadeus Phoenix

text: Albumi nauhoitettiin vuoden 2008 aikana apulaistuottaja Philippe Zdarin kotistudiossa Pariisissa, Ranskassa. Yhtye haki nauhoittaessaan albumia modernia ja monipuolista soundia. Albumi eroaa yhtyeen edellisistä albumeista paljon ottamalla vaikutteita synth popista ja new wave-musiikista.


title: Väinö Tannerin muistomerkki

text: Väinö Tannerin muistomerkki eli Tannerin portti on Helsingin Sörnäisissä sijaitseva kuvanveistäjä Kari Juvan toteuttama muistomerkki valtiomies Väinö Tannerille. Muistomerkki sijaitsee Hämeentien ja Kaikukadun kulmassa, Väinö Tannerin kentän ja entisen Elannon pääkonttorin vierellä. Se on pystytetty vuonna 1985.


title: Väinö Tannerin muistomerkki

text: Punagraniittisella jalustalla seisova pronssiveistos esittää seitsemää harteikasta ihmismäistä hahmoa, jotka ovat keilamaisessa muodostelmassa kapean ja raskastekoisen portin luona. Hämeentien puoleisella sivulla porttia on yksinäinen hahmo, joka katselee vastakkaiseen suuntaan kuin portin toisella puolella olevat muut hahmot. Teos jättää avoimeksi, ovatko hahmot vasta saapuneet portille vai jo kulkeneet sen läpi. Hahmojen jykevä ja portin raskas olemus luovat teokseen arvokkuutta ja painostavan tunnelman. Portin toisessa pielessä on Tanneria esittävä pieni näköisreliefi, toisessa liehuvia lippuja. "Tannerin portti" on suurin Kari Juvan Helsinkiin toteuttamista useista julkisisista veistoksista. Se on jalustoineen yli viisi metriä korkea.


title: Väinö Tannerin muistomerkki

text: Osuusliike Elanto järjesti Tannerin syntymän satavuotisjuhlavuonna 1981 Tannerin muistomerkistä kutsukilpailun kuudelle kuvanveistäjälle, joista voittajaksi valikoitui Kari Juva ehdotuksellaan "Tannerin portti". Juvan alkuperäiseen ehdotukseen sisältyi myös portin ylhäältä sulkeva vaakapalkki, jonka Juva lopulta jätti pois antaakseen teokselle avoimemman ilmeen. Muut kutsutut kuvanveistäjät olivat Kauko Räsänen, Kimmo Pyykkö, Raimo Heino, Arvo Siikamäki ja toisen palkinnon saanut Nina Terno. Tanner oli ollut Elannon pitkäaikainen toimitusjohtaja ja muistomerkki sijoitettiin hänen työpaikkanaan toimineen Elannon pääkonttorin viereen. Viereinen Haapaniemen kenttä uudelleennimettiin samoihin aikoihin Väinö Tannerin kentäksi. Patsastoimikunnan puheenjohtajana toimi entinen eduskunnan puhemies Veikko Helle. Tannerin sotasyyllisyystuomion vuoksi muistomerkin pystyttäminen oli vielä 1980-luvun alussa varsinkin ulkopoliittisesti arka aihe, mutta pääministeri Kalevi Sorsa tuki hanketta. Muistomerkki paljastettiin 12. maaliskuuta 1985. Presidentti Mauno Koivisto ei voinut osallistua tilaisuuteen Neuvostoliiton valtionpäämiehen Konstantin Tšernenkon hautajaisten vuoksi, joten paljatustilaisuudessa esiintyivät Helle ja presidentin puoliso Tellervo Koivisto.


title: Anne Juppo

text: Anne Mari Juppo (s. 1966) on suomalainen filosofian tohtori. Hän on dosentti ja Helsingin yliopiston farmasian tiedekunnassa farmaseuttisen tuotekehityksen professori. Hän oli 2003–2005 kolmen vuoden sopimuksella niin sanottu adjunct professor, jonka palkan maksoi osittain lääketehdas, ja viran ohella hän työskenteli 1996–2006 johtajana Astra Zenecan Mölndalin tutkimuskeskuksen tuotekehitysyksikössä Göteborgin lähellä.


title: Anne Juppo

text: Juppo on väitellyt filosofian tohtoriksi farmasian alalta. Hän työskenteli aiemmin 1992–1995 Orion Pharmalla tutkijana.


title: Montserrat Venturós

text: Montserrat Venturós i Villalba (kutsumanimeltään Montse Venturós) (s. 1985 Berga) on Candidatura d'Unitat Popular -puoluetta edustava katalonialainen poliitikko. Hän on toiminut vuodesta 2015 lähtien Bergan kunnanjohtajana.


title: Montserrat Venturós

text: Venturósia vastaan nostettiin syyte hänen annettua ripustaa kunnantalon parvekkeelle Katalonian itsenäisyysmielisten käyttämä Estelada-lippu. Hän kieltäytyi kaksi kertaa saapumasta oikeuteen antamaan lausuntoa, minkä seurauksena hän oli pidätettynä marraskuussa 2016. Oikeudenkäynti Venturósia vastaan jatkui toukokuussa 2018, jolloin syyttäjä vaati hänelle sakkoja ja puolen vuoden kieltoa toimia julkisessa virassa. Venturós ilmoitti, että jos hänelle langetetaan virkakielto, hän ei aio noudattaa sitä. Kesäkuussa 2018 oikeus määräsi Venturósille syyttäjän vaatimuksen mukaisen kuuden kuukauden virkakiellon ja sakkoja.


title: Montserrat Venturós

text: Venturós on uhmannut kunnanjohtajana muissakin asioissa Espanjan keskushallintoa. Esimerkiksi vuonna 2016 Berga oli yksi yli 300 katalonialaisesta kunnasta, joka ei sulkenut kunnantaloaan Espanjan perustuslain päivänä, vaikka perustuslain päivä on pyhäpäivä Espanjassa. Venturós kertoi, että kyse on symbolisesta kansalaistottelemattomuudesta Espanjan valtiota vastaan.


title: Praktica

text: Praktica on alun perin saksalainen kameramerkki, jota valmisti Itä-Saksassa VEB Pentacon Dresden. Merkki oli tunnettu erityisesti edullisista mekaanisista järjestelmäkameroistaan myös länsimaissa. Nykyisin Praktica International Limited on optiikkavalmistaja Schneider Kreuznachin omistama brittiyritys, joka valmistuttaa kompakti- ja urheilukameroita sekä kiikareita Etelä-Koreassa.


title: Praktica

text: Esimerkiksi Britanniassa Prakticalla oli järjestelmäkameroiden tuoteryhmässä parhaimmillaan jopa 25 prosentin markkinaosuus. Suosiota lisäsi M42-kierrekiinnityksen, niin sanotun Praktica–Pentax-kierteen antama mahdollisuus käyttää Praktica-rungossa japanilaisen Pentaxin ja muiden länsivalmistajien objektiiveja. Vuosina 1949–1990 Dresdenin tehtaalla valmistettiin kaikkiaan noin 8,5 miljoonaa järjestelmäkamerarunkoa.


title: Praktica

text: Praktican valmistamia kameroita myytiin länsimaissa myös muilla merkeillä, kuten Suomessa Instrumentariumin myymä Porst reflex ja Quelle-postimyyntiyhtiön Revueflex. Muita merkkejä eri puolilla maailmaa olivat Pentor, Cavalier, Foticon, Contica, Rival Reflex, J. C. Penney ja Hanimex Praktica. 1980-luvun loppupuolen Praktica B-sarjaa valmistettiin myös nimellä Jenaflex.


title: Praktica

text: Praktica-kameroita käytettiin suuremman negatiivikoon Pentacon-kameroiden ohella Neuvostoliiton avaruusohjelmassa.


title: Praktica

text: Praktica oli Exaktan jälkeen ensimmäisiä pentaprismaetsimeen perustuvia yksisilmäisiä peiliheijastuskameroita, joita saattoi käyttää silmän eikä vyötärön korkeudelta kuten muita siihen saakka. Praktican edeltäjä oli KW-kameraverstaan vuonna 1939 esittelemä Praktiflex, joka oli maailman toinen tai kolmas kinofilmiä käyttävä peiliheijastuskamera ja paljon edullisempi kuin kilpailija Kine-Exakta. Praktiflexiä tuotettiin läpi 1940-luvun yhdeksänä eri mallina, yhteensä lähes 60 000 kappaletta.


title: Praktica

text: Vuonna 1948 esiteltiin pentaprismaetsimellä varustettu Praktica FX, jossa objektiivinkiinnityksenä oli 42 millimetrin M42-kierre. Vuonna 1956 oli vuorossa Praktica FX2 uusittuine etsinjärjestelmineen ja ensimmäisenä maailmassa vasta valotuksen ajaksi valitulle aukolle sulkeutuva himmennin.


title: Praktica

text: Praktican sisarmalli oli peilillä ja mittaetsimellä varustettu Praktina, jossa sekä objektiivit että etsimet olivat vaihdettavia. Varsin kalliita Praktinoita valmistettiin vain kymmenisen tuhatta kappaletta vuosina 1952–1960.


title: Praktica

text: 1960-luvun alkupuolella Praktica-sarja laajeni ja kehittyi. Vuonna 1962 esitellyssä Praktica IVF:ssä oli etsimessään fresnel-tähyslasi ja tarkennusta helpottava halkiokiila. Vuoden 1964 Praktica V:ssä oli automaattisesti palautuva peili ja seleenikennoon perustuva valotusmittari. Pentacon tarjosi kahta eri objektiivivalikoimaa, laadukasta Zeiss-Jenaa ja edullisempaa Meyer-sarjaa, minkä lisäksi länsimarkkinoilla saatavilla oli yhä enemmän myös japanilaisia M42-kierteellä varustettuja objektiiveja. Vuonna 1965 esitelty Praktica Nova -sarja siirsi laukaisimen kameran yläpinnasta etuseinään, mistä tuli yksi Praktica-kameroiden tunnuspiirteistä. Praktica-mat oli ensimmäinen eurooppalainen objektiivin läpi tapahtuvalla TTL-valonmittauksella varustettu kamera.


title: Praktica

text: Vuonna 1969 esitelty Praktica L-sarja koostui viidestä mallista ja niiden alamuunnelmista: Praktica L:ssä ei ollut valotusmittaria lainkaan, Praktica LB:ssä oli kamerakoneistoon kytkemätön valotusmittari. Praktica LTL mittasi valoa himmennetyllä aukolla, LLC jo täydellä aukolla. Praktica VLC oli kuin LLC mutta etsin oli vaihdettavissa. 1970-luvun puolenvälin jälkeen esitelty Praktica EE2 oli varustettu valotusautomatiikalla sekä objektiivin ja rungon välisellä tiedonsiirrolla, mutta elektroniikka toimi epävarmasti. Kaikissa Prakticoissa L-sarjasta alkaen oli itse suunniteltu metallinen verhosuljin, jonka aika-alue oli 1–1/1000 s ja B. Praktica L-sarja oli tuotannossa 20 vuotta, ja sen eri malleja tehtiin kaikkiaan noin 4,8 miljoonaa kappaletta vuoteen 1989 saakka.


title: Praktica

text: 1980-luvulla Praktica toi markkinoille vielä ajalle tyypillisesti muovikomponenteista ja runsaasta elektroniikasta koostuvan B-sarjan, jossa M42-kierre oli korvattu objektiivien bajonettikiinnityksellä.


title: Praktica

text: Saksojen yhdistymisessä yritysasioita hoitanut valtionlaitos Treuhandanstalt totesi Praktican valmistajatehtaan VEB Pentacon Dresdenin olevan raskaasti tappiollinen ja sen työntekijämäärän olevan tarpeeseen nähden kuusinkertainen. Tehdas lakkautettiin kesäkuussa 1991. Praktican ja muut Pentaconin tuotemerkit osti linssivalmistaja Schneider Kreuznachin omistaja Heinrich Manderman.


title: Sean O’Brien

text: Sean O’Brien (s. 19. joulukuuta 1994) on yhdysvaltalainen koripalloilija, pelipaikaltaan laituri. O’Brien edustaa kaudella 2018–2019 Dekstone Tuři Svitavyta.


title: Sean O’Brien

text: O’Brien aloitti koripallouransa Southern Illinoisin yliopiston joukkueessa. O’Brien pelasi yliopistossa täydet neljä vuotta, joiden aikana O’Brien teki keskimäärin 9,5 pistettä ja otti 6,2 levypalloa ottelua kohden.


title: Sean O’Brien

text: Heinäkuussa 2017 O’Brien teki ensimmäisen ammattilaissopimuksen Korisliigassa pelaavaan Korihaihin.O'Brien pelasi Korihaissa koko kauden ja oli joukkueen tehokkain pelaaja tehden 13,8 pistettä ja 7,6 levypalloa per peli.


title: Sean O’Brien

text: Kaudeksi 2018–2019 O'Brien teki sopimuksen tsekkiläisen Dekstone Tuři Svitavytan kanssa.


title: Kamerunin kansalliskirjasto

text: Kamerunin kansalliskirjasto () on Kamerunin pääkaupungissa Yaoundéssa toimiva kansalliskirjasto. Se on perustettu vuonna 1952 maan kansallisarkiston perustamisen yhteydessä. Nämä laitokset erotettiin toisistaan vuonna 1966. Kokoelman laajuudeksi on mainittu 64 000 nimikettä (2008).


title: Kamerunin kansalliskirjasto

text: YK:n erityisjärjestö Unescon mukaan mukaan Kamerunin aikuisväestöstä (yli 15-vuotiaat) lukutaitoisia oli vain 71,3 prosenttia (vuonna 2010).


title: Cardi B

text: Belcalis Marlenis Almánzar (s. 11. lokakuuta 1992 New York, Yhdysvallat), tunnetaan paremmin taiteilijanimellään Cardi B, on yhdysvaltalainen rap-artisti ja lauluntekijä.


title: Cardi B

text: Cardi B sai alun perin huomiota keskustellessaan sosiaalisessa mediassa avoimesti urastaan striptease-tanssijana. Vuosina 2015–2017 hän esiintyi tositelevisiosarjassa "Love & Hip Hop: New York". Kahden mixtapen jälkeen hän sai levytyssopimuksen Atlantic Recordsilta helmikuussa 2017. Cardi B:n esikoissingle ”Bodak Yellow” nousi Billboard Hot 100-listan kärkisijalle. Myös hänen debyyttialbuminsa "Invasion of Privacy" (2018) nousi ykkössijalle Billboard 200-listalla.


title: Cardi B

text:
Yhdysvaltalainen "Time"-lehti nimesi Cardi B:n vuonna 2018 yhdeksi vuoden vaikutusvaltaisimmista ihmisistä.
Belcalis Almánzar syntyi Bronxissa, New Yorkissa dominikaaniselle isälle ja trinidadilaiselle äidille. Hän varttui Highbridgen alueella etelä-Bronxissa. Almánzar kuului teini-ikäisenä Bloods-jengiin, johon hän liittyi ollessaan 16-vuotias. Lisäksi hän kävi musiikki- ja teatteripainotteista Renaissance High Schoolia.


title: Cardi B

text: Cardi B työskenteli teini-ikäisenä supermarketissa Manhattanilla, joka oli hänen viimeinen työpaikkansa ennen kuin hän aloitti työt strippiklubilla 19-vuotiaana. Hän on kertonut strippaamisen olleen hänen pakotiensä köyhyydestä sekä väkivallasta, jota koki silloisessa parisuhteessaan. Sen avulla hän myös tienasi tarpeeksi rahaa collegea varten.


title: Cardi B

text: Cardi B oli naimisissa rap-artisti Offsetin kanssa. Pariskunnan tytär Kulture syntyi 10. heinäkuuta 2018. Joulukuussa 2018 pariskunta ilmoitti eronneensa.


title: Mika Waltarin muistomerkki

text: Mika Waltarin muistomerkki eli Kuningasajatus on Helsingin Etu-Töölössä sijaitseva kuvanveistäjä Veikko Hirvimäen toteuttama muistomerkki kirjailija Mika Waltarille. Muistomerkki sijaitsee pienessä Mika Waltarin puistossa, joka on Runeberginkadun varrella Eteläisen Hesperiankadun ja Apollonkadun risteysten välissä. Se on pystytetty vuonna 1985.


title: Mika Waltarin muistomerkki

text: Abstrakti veistos muodostuu kolmesta epäsäännöllisen muotoisesta kivipaadesta, jotka on sijoitettu matalalle jalustalle. Kulmikkaat kappaleet on veistetty Jyväskylän mustasta graniitista, ja ne ovat osin sileäpintaisia, osin rosoisia. Jalustaan on kaiverrettu sanat ”Mika Waltari 1908–1979”. Muistomerkin korkeus on 3,2 metriä, josta jalustan korkeus 0,5 metriä. Kukin kolmesta kivipaadesta painaa noin 5–6 tonnia.


title: Mika Waltarin muistomerkki

text: Ajatus Mika Waltarin muistomerkistä virisi vuonna 1981, vain kaksi vuotta Waltarin kuoleman jälkeen. Muistomerkkikilpailun järjesti Helsingin yliopiston Eteläsuomalainen osakunta, jonka kunniajäsen Waltari oli ollut. Kilpailuun jätettiin 85 ehdotusta, joista pääosa oli abstrakteja. Voittajaksi valittiin vuoden 1983 alussa Veikko Hirvimäen ehdotus "Kuningasajatus", jonka nimi viittasi Hirvimäen mukaan Waltarin romaanissa "Turms kuolematon" esiintyvään lausahdukseen ”Ihmisessä itsessään ovat pisimmät matkat”. Muistomerkki rahoitettiin kansalaiskeräyksellä. Sen sijoituspaikaksi valittiin puisto lähellä Tunturikadulla sijainnutta Waltarin pitkäaikaista asuntoa. Helsingin kaupunginhallitus päätti huhtikuussa 1984 kunnostaa puiston ja nimetä sen Mika Waltarin puistoksi. Puiston aiempi nimi oli Oksasenlehto. Puiston vieressä on taiteilijoiden suosimana tunnettu ravintola Elite.


title: Mika Waltarin muistomerkki

text: Muistomerkin ulkonäkö herätti jo ennen sen valmistumista kiivaan julkisen keskustelun. Teosta syytettiin vaikeatajuiseksi ja jopa Waltarin elämäntyötä halventavaksi. Kiistan on sanottu olleen suurin Helsinkiin liittynyt patsaskiista sitten "Sibelius-monumentista" 1960-luvulla käydyn keskustelun. Kiistely hidasti muistomerkin toteuttamiseen tarvittua rahankeräystä, sillä jotkut jo tukijoiksi ilmoittautuneet peruivat tukensa sen jälkeen kun Hirvimäen ehdotus oli valittu toteutettavaksi. Hirvimäen teoksen vastustajina esiintyi muun muassa itseään ”Visavuoren naisiksi” kutsunut ryhmä, johon kuuluivat muun muassa Lenita Airisto, Lippe Suomalainen, Kyllikki Virolainen ja Sanelma Vuorre. Myös Helsingin ylipormestari Raimo Ilaskivi ja kaupunginvaltuuston puheenjohtaja Harri Holkeri arvostelivat Hirvimäen veistosta julkisesti. Samoja henkilöitä oli myöhemmin 1990-luvulla mukana vastustamassa Veikko Myllerin abstraktia Risto Rytin muistomerkkiä ja taidemuseo Kiasman rakentamista Mannerheimin ratsastajapatsaan viereen. Esittävän patsaan saamiseksi Waltarille yritettiin käynnistää kilpaileva hanke, joka ei kuitenkaan johtanut mihinkään. Waltarin itsensä tiedetään arvostaneen modernia taidetta.


title: Mika Waltarin muistomerkki

text: Muistomerkki paljastettiin 7. marraskuuta 1985. Tilaisuudessa puhuivat muun muassa Eteläsuomalaisen osakunnan inspehtori, professori Matti Klinge ja kirjailijan tytär Satu Waltari.


title: Marie-Thérèse Paquin

text: Marie-Thérèse Paquin (4. heinäkuuta 1905 Montreal – 9. toukokuuta 1997 Montreal) oli kanadalainen pianisti. Hän opiskeli aluksi Montrealissa Angéline Normandin-McNamaran ja Alfred La Libertén johdolla pianonsoittoa ja Louis Michielsin johdolla musiikin teoriaa. Vuonna 1926 hän lähti stipendillä Brysseliin, jossa häntä opettivat Camille Gurickx (piano), Paul Gilson (teoria) ja Ernest Closson (estetiikka ja historia). Palattuaan Montrealiin vuonna 1927 Paquin ryhtyi yhteistyöhön Dubois-jousikvartetin kanssa. Hän myös säesti sellaisia laulajia kuin Léopold Simoneauta sekä Lauritz Melchioria ja soitti orkesterien solistina.


title: Marie-Thérèse Paquin

text: Opetustyötä Paquin teki muun muassa Québecin musiikkikonservatoriossa vuosina 1951–1971 ja 1981-1982. Hän opiskeli paitsi musiikkia, myös Montrealin yliopistossa kieliä (espanja, italia, saksa), joten hän toimi librettojen kääntäjänä. Hänestä tehtiin Kanadan ritarikunnan jäsen vuonna 1980 ja Québecin kansallisen ritarikunnan ritari vuonna 1986. Vuonna 1982 hän voitti Calixa-Lavallée-musiikkipalkinnon.


title: Gustave Borgnis-Desbordes

text: Gustave Borgnis-Desbordes (22. lokakuuta 1838 Provins – 18. heinäkuuta 1900 Hanoi) oli ranskalainen siirtomaa-ajan kenraali.


title: Gustave Borgnis-Desbordes

text: Borgnis-Desbordes syntyi pioneeriupseerin perheeseen. Hän valmistui Palaiseaun polyteknisestä koulusta ja Metzin tykistökoulusta ja aloitti sotilasuransa laivastossa. Vuosina 1868–1871 Borgnis-Desbordes osallistui Ranskan siirtomaasotiin Kotšinkiinassa. Saksan ja Ranskan sodan jälkeen hänestä tuli kenraalin adjutantti Pariisissa ja vuonna 1875 hänet ylennettiin everstiluutnantiksi.


title: Gustave Borgnis-Desbordes

text: Borgnis-Desbordes lähetettiin Senegaliin vuonna 1876. Hän johti Ranskan siviiliviranomaisten määräysten vastaisesti Kaartan valtausta ja toimi Ylä-Senegalin sotilasalueen komentajana vuosina 1880–1883. Borgnis-Desbordes aloitti sotaretket tukulorivaltakuntaa vastaan ja perusti vuonna 1881 tukikohdan Kitaan ja vuonna 1883 Bamakoon. Hän torjui Samori Tourén joukkojen hyökkäyksen ja teki Bélédougousta Ranskan protektoraatin.


title: Gustave Borgnis-Desbordes

text: Vuonna 1883 Borgnis-Desbordes ylennettiin everstiksi ja hän palasi Pariisiin johtamaan siirtomaaministeriön Ylä-Senegalin ja Nigerin osastoa. Vuosina 1884–1885 hän osallistui Vietnamissa Ranskan ja Kiinan sotaan. Vuonna 1886 Borgnis-Desbordes ylennettiin prikaatikenraaliksi ja vuonna 1889 hänestä tuli Ranskan Indokiinan joukkojen komentaja. Seuraavana vuonna hän sai ylennyksen divisioonakenraaliksi. Kotimaassaan Borgnis-Desbordesia pidettiin yhtenä ranskalaisen kolonialismin sankareista.


title: Tōkyō metron Ginza-linja

text: Ginza-linja () on Tōkyō metron operoima metrolinja Tokiossa, Japanissa. Sen reitti kulkee Tokion keskusta-alueen koillisosasta Taitōn erillisalueen Asakusan metroasemalta Ginzan kautta lounaaseen Shibuyan erillisalueen Shibuyan metroasemalle. Linjalla on 19 asemaa ja se on 14,3 kilometriä pitkä.


title: Tōkyō metron Ginza-linja

text: Ginza-linja on Japanin ja koko Aasian vanhin metrolinja, jonka ensimmäinen osuus Asakusasta Uenoon avattiin jo vuonna 1927. Se perustettiin nimellä "Tōkyō chika tetsudō" (, ’Tokion maanalainen rautatie’).


title: Tōkyō metron Ginza-linja

text: Vuonna 2016 linjalla ajettiin noin 1 429 468 000 matkustajakilometriä. Sen täyttöaste oli aamun ruuhka-aikana 157 prosenttia kapasiteetista.


title: Tōkyō metron Marunouchi-linja

text: Marunouchi-linja () on Tōkyō metron operoima metrolinja Tokiossa, Japanissa. Sen U-kirjaimen muotoinen reitti kulkee Tokion länsiosasta Suginamin erillisalueen Ogikubon metroasemalta kaupungin ydinkeskustaan Marunouchin kaupunginosaan Tokion rautatieasemalle ja jatkaa sieltä luoteeseen Toshiman erillisalueen Ikebukuron metroasemalle. Linjalla on 28 asemaa, joista kolme on Nakano-Sakauen ja Hōnanchōn välisellä haaralinjalla. Linja on 27,4 kilometriä pitkä.


title: Tōkyō metron Marunouchi-linja

text: Marunouchi-linja oli Tokion metrolinjoista Ginza-linjan jälkeen toinen, ja ensimmäinen toisen maailmansodan jälkeen rakennetuista linjoista.


title: Tōkyō metron Marunouchi-linja

text: Vuonna 2016 linjalla ajettiin noin 2 367 461 000 matkustajakilometriä. Sen täyttöaste oli aamun ruuhka-aikana 157–161 prosenttia kapasiteetista.


title: Tōkyō metron Hibiya-linja

text: Hibiya-linja () on Tōkyō metron operoima metrolinja Tokiossa, Japanissa. Sen reitti kulkee Tokion keskusta-alueen lounaisosasta Meguron erillisalueen Naka-Meguron metroasemalta Hibiyan metroaseman kautta koilliseen Adachin erillisalueen Kita-Senjun metroasemalle. Linjan reitti on samankaltainen kuin aiemmin rakennetulla Ginza-linjalla. Linjalla on 21 asemaa ja se on 20,3 kilometriä pitkä.


title: Tōkyō metron Hibiya-linja

text: Hibiya-linjalta operoidaan läpiajoliikennettä Tōbu-rautateiden Isesaki-linjalle.


title: Tōkyō metron Hibiya-linja

text: Vuonna 2016 linjalla ajettiin noin 2 298 875 000 matkustajakilometriä. Sen täyttöaste oli aamun ruuhka-aikana 155 prosenttia kapasiteetista.


title: Siniliuske

text: Siniliuske tai glaukofaaniliuske on metavulkaaninen kivi, jota syntyy basaltin ja vastaavien kivien metamorfoosin tuloksena korkeissa paineissa ja matalissa lämpötiloissa (200–500 °C), suunnilleen 15–30 kilometrin syvyydessä. Kiven sinertävä väri aiheutuu glaukofaani- (Na-amfiboli) ja lawsoniitti-mineraaleista.


title: Siniliuske

text: Siniliuskeita löytyy tyypillisesti orogeenisilta vyöhykkeiltä siirroskontaktissa vihreäliuske- tai harvemmin eklogiittifasieksen kiviin.


title: Siniliuske

text: Siniliuske määritellään basalttisen koostumuksen kiveksi, jossa esiintyy mineraaleina glaukofaania + (lawsoniittia tai epidoottia) ± jadeiittia ± albiittia tai kloriittia ± granaattia ± muskoviittia. Siniliuskeen mikrorakenteet ovat usein suomuisia, sälöisiä tai liuskeisia, ja niitä edustavat kloriitti, valkoinen kiille, glaukofaani ja muut pitkulaiset tai litteät mineraalit.


title: Siniliuske

text: Siniliuskeet ovat usein hienorakeisia, sillä mineraalien kasvua hidastaa kiven nopea metamorfinen kehitys, alhaiset muuttumislämpötilat ja monissa tapauksessa veden puute. Porfyyrisiä muunnoksia on kuitenkin olemassa. Kalliopaljastumissa siniliuskeet voivat näyttää sinisiltä, mustilta, harmailta tai sinivihreiltä.


Jääkiekon alle 18-vuotiaiden maailmanmestaruuskilpailut 2019 käydään Ruotsin Örnsköldsvikissä ja Uumajassa. Kisat pelataan 18.–28. huhtikuuta 2019


title: Jääkiekon alle 18-vuotiaiden maailmanmestaruuskilpailut 2019

text: Suomi lähtee turnaukseen puolustavana maailmanmestarina.


title: Gabin Ville

text: Gabin Ville (s. 25. syyskuuta 1997 Chamonix, Ranska) on ranskalainen jääkiekkoilija, joka pelaa Mestis-joukkue Rovaniemen Kiekossa. Hän on pelipaikaltaan oikea laitahyökkääjä, mutta Ville osaa pelata myös keskellä.


title: Gabin Ville

text: Ville on Les Houchesin kasvatti. Hän siirtyi C-juniori-ikäisenä Suomeen ja Karhu-Kissojen C-nuoriin kaudeksi 2012–2013, jonka päätteeksi Ville voitti C-nuorten Mestispronssia. Kaudeksi 2013–2014 hän siirtyi Espoo Bluesiin, jossa Ville pelasi seuran B-nuorten kakkosjoukkueessa ja B2-nuorissa. Hän pelasi myös yhden ottelun lainalla Espoon Kiekkoseuran B-nuorissa. Kaudeksi 2014–2015 Ville siirtyi Helsingin IFK:n B-nuoriin.


title: Gabin Ville

text: Kauden 2014–2015 Ville aloitti kotimaassaan pelaten Ranskan liigacupia Ranskan alle 20-vuotiaiden maajoukkueen paidassa. Hän pelasi näin ollen ensimmäisen miesten pelinsä 25. elokuuta 2014 Ligue Magnusissa pelaavaa Chamonix HC:tä vastaan. Villen ensimmäinen miesten pääsarjamaali syntyi hänen neljännessä ottelussaan 29. elokuuta 2015 vieraissa CPH Dijonia vastaan. Ranskan liigacupin jälkeen Ville siirtyi Yhdysvaltoihin Northwood School Juniorin high school -joukkueeseen.


title: Gabin Ville

text: Ville aloitti kauden 2016–2017 NAHL-junioriliigan Minnesota Wildernessissa, mutta neljän siellä pelatun ottelun jälkeen, lokakuussa 2016 hän palasi kotimaahansa ja siirtyi Ligue Magnusin HC Chamonix-Morzineen. Villen tulokaskausi toi 24 runkosarjaottelussa tehot 6+2=8 ja kuudessa karsintasarjan ottelussa tehot 1+1=2. Morzine-Chamonixin kausi päättyi putoamiseen FFHG Division 1:een ja HC Morzine-Avoriazin vetäytymiseen Chamonix HC:n kanssa yhdistyneestä joukkueesta. CPH Dijon kuitenkin jättäytyi Ligue Magnusista, jossa Chamonix jatkoi pelejään. Ville siirtyi kaudeksi 2017–2018 kuitenkin Brûleurs de Loups de Grenobleen. Hän eteni joukkueen kanssa aina Ligue Magnusin finaaleihin saakka, mutta mestaruuden vei kuitenkin Rouen Hockey Élite 76 otteluvoitoin 4–0. Ville edusti Grenoblea kauden aikana myös Continental Cupissa.


title: Gabin Ville

text: Kaudeksi 2018–2019 Ville siirtyi vuoden mittaisella sopimuksella Mestis-joukkue Rovaniemen Kiekkoon.


title: Gabin Ville

text: Ville pelasi alle 20-vuotiaiden IA-divisioonan MM-kilpailuissa vuonna 2017, jolloin hän toimi Ranskan kapteenina ja voitti pronssia. Ville voitti koko turnauksen piste- ja syöttöpörssin tehoilla 4+8=12. Hänet valittiin Ranskan turnauksen parhaaksi pelaajaksi. Ville pelasi myös IB-divisioonan MM-kilpailuissa vuonna 2016, jolloin hän voitti kultaa. Ville voitti turnauksen jäähypörssin 29 minuutillaan. Hän pelasi myös alle 18-vuotiaiden IA-divisioonan MM-kilpailuissa vuonna, jolloin Ville voitti pronssia.


title: Gabin Ville

text: Ranskan A-maajoukkueessa Ville on pelannut seitsemän ottelua tehden yhden syöttöpisteen. Hän teki A-maajoukkuedebyyttinsä Euro Ice Hockey Challengessa 10. helmikuuta 2017 Itävallan Grazissa Slovakiaa vastaan. Ville keräsi ottelusta teholukeman +2.


title: Gabin Ville

text: Villen isoveli Malo pelaa Gabinin joukkuetoverina RoKin Mestis-joukkueessa. Veljesten isä Christophe Ville pelasi omalla urallaan peräti kolmet olympiakisat ja yhdeksät miesten MM-kilpailut. Hän toimii nykyään Ligue Magnusin Chamonix HC:n päävalmentajana.


Jääkiekon 1. divisioonan maailmanmestaruuskilpailut 2019 pelataan 29. huhtikuuta – 5. toukokuuta 2019.


title: Jääkiekon 1. divisioonan maailmanmestaruuskilpailut 2019

text: Ryhmä A pelaa Kazakstanissa, Astanassa ja ryhmä B pelaa pelinsä Virossa, Tallinnassa.


text: Ryhmän B voittaja nousee seuraavaksi vuodeksi A ryhmään ja A ryhmän kaksi parasta nousee pääsarja tasolle vuodeksi 2020.


text: A-Ryhmä


text: B-Ryhmä


title: Fenyylietyylimalonamidi

text: Fenyylietyylimalonamidi ("PEMA") on primidonin antikonvulsanttina toimiva metaboliitti, joskin sitä muodostuu primodin hajotessa paljon vähemmän kuin sen toista aktiivista metaboliittia: fenobarbitaalia.


title: Jääkiekon 2. divisioonan maailmanmestaruuskilpailut 2018

text: Jääkiekon 2. divisioonan maailmanmestaruuskilpailut on vuonna 2018 jaettu kahteen ryhmään, nimeltään A ja B.


text: A-ryhmän kisat käytiin 23-29.4.2018 ja ne pelattiin Hollannin Tilburgissa. B-Ryhmän kisat taas käytiin 14.-20.4.2018 ja kisat paikka toimi Espanjan Granada.


text: A-Ryhmän mestaruuden voitti Hollanti ja B-Ryhmän Espanja.


text: Punaisen kortin omaavat maat tippuivat sarjaporrasta alemmas.


title: Nekopideemi

text: Nekopideemi on imidatsopyridiineihin kuuluva nonbentsodiatsepiini, joka on sukua paremmin tunnetuille tsolpideemille ja alpideemille.


title: Nekopideemi

text: Sillä on sedatiivinen ja hypnoottinen vaikutus johtuen sen rakenteesta, joka muistuttaa muita nonbentsodiatsepiineja.


title: Nekopideemi

text: Nekopideemi ei ole Suomessa kaupan.


title: Tōkyō metron Tōzai-linja

text: Tōzai-linja () on Tōkyō metron operoima metrolinja Tokiossa, Japanissa. Sen nimi tarkoittaa ’itä–länsilinjaa’, ja sen reitti kulkeekin itä–länsisuuntaisesti Chiban prefektuurin Funabashin kaupungin Nishi-Funabashin metroasemalta Tokion länsiosaan Nakanon erillisalueen Nakanon metroasemalle. Linjalla on 23 asemaa ja se on 30,8 kilometriä pitkä.


title: Tōkyō metron Tōzai-linja

text: Vuonna 2016 linjalla ajettiin noin 3 571 675 000 matkustajakilometriä, joten se oli Tōkyō metron linjoista käytetyin. Sen täyttöaste oli aamun ruuhka-aikana Kiban ja Monzen-Nakachōn välillä jopa 199 prosenttia kapasiteetista.


title: Tōkyō metron Chiyoda-linja

text: Chiyoda-linja () on Tōkyō metron operoima metrolinja Tokiossa, Japanissa. Sen reitti kulkee Tokion lounaisosasta Shibuyan erillisalueen Yoyogi-Ueharan metroasemalta Chiyodan erillisalueen kautta pohjoiseen Adachin erillisalueen Ayasen metroasemalle. Ayasesta johtaa lisäksi 2,1 kilometrin pituinen haara Kita-Ayasen metroasemalle. Linjalla on tämä haaralinja mukaan lukien 20 asemaa ja se on 24,0 kilometriä pitkä.


title: Tōkyō metron Chiyoda-linja

text: Chiyoda-linjalta operoidaan läpiajoliikennettä pohjoisessa JR Higashi-Nihonin Jōban-linjalle ja etelässä Odakyū-rautateiden Odawara-linjalle ja Tama-linjalle.


title: Tōkyō metron Chiyoda-linja

text: Vuonna 2016 linjalla ajettiin noin 3 213 914 000 matkustajakilometriä, mikä tekee siitä Tōkyō metron toiseksi käytetyimmän linjan. Sen täyttöaste oli aamun ruuhka-aikana 178 prosenttia kapasiteetista.


title: Tōkyō metron Yūrakuchō-linja

text: Yūrakuchō-linja () on Tōkyō metron operoima metrolinja Tokiossa, Japanissa. Sen reitti kulkee luoteesta Saitaman prefektuurin Wakōn kaupungin Wakōshin metroasemalta Tokion keskustaan ja Yūrakuchōn metroaseman kautta itään Kōtōn erillisalueen Shin-Kiban metroasemalle. Linjalla on 24 asemaa, mutta Wakōshin ja Kotake-Mukaiharan välillä se jakaa raiteet ja asemat Fukutoshin-linjan kanssa. Linja on 28,3 kilometriä pitkä, josta 8,3 kilometriä on myös Fukutoshin-linjan käytössä.


title: Tōkyō metron Yūrakuchō-linja

text: Vuonna 2016 linjalla ajettiin noin 2 865 578 000 matkustajakilometriä. Sen täyttöaste oli aamun ruuhka-aikana 159 prosenttia kapasiteetista.


title: Chaz Williams

text: Chaz Williams (s. 6. huhtikuuta 1991) on yhdysvaltalainen koripalloilija, joka pelaa kaudella 2017–2018 Islannin pääsarjassa pelaavassa Thor Thorlakshofnissa. Hän pelasi yliopistouransa Hofstran ja Massachusettsin yliopistoissa. Pelipaikaltaan Williams on takamies.


title: Chaz Williams

text: Williams oli kaksinkertainen Vuoden konferenssipelaaja pelatessaan Bishop Fordin lukiossa Brooklynissa. Hän sitoutui läheiseen Hofstran yliopistoon, ja pääsi nopeasti joukkueen aloitusviisikkoon. Ensimmäisellä ja ainoalla kaudella Hofstran yliopistossa Williams teki keskiarvoikseen 9,8 pistettä ja 4,8 syöttöä ottelua kohden. Kesällä 2010 Williams siirtyi Massachusettsin yliopistoon.


title: Chaz Williams

text: Siirron myötä Williams ei pelannut kaudella 2010–2011. 2011–2012 Williams johdatti "UMassin" 25:een voittoon. Williams teki 16,9 pistettä, otti 4,4 levypalloa, antoi 6,2 syöttöä ja otti 2,2 riistoa ottelua kohden ja hänet nimitettiin kauden päätteeksi All-Atlantic 10 Konferenssin ykköstähdistöviisikkoon. Seuraavalla kaudella Williams nimitettiin jälleen tähdistöviisikkoon, kun hän teki 15,5 pistettä ja antoi 7,3 syöttöä per peli.


title: Chaz Williams

text: Kesällä 2013 Williams harkitsi osallistuvansa , mutta UMassin päävalmentaja Derek Kellogg kertoi Williamsille, että hänet tultaisiin varaamaan vasta toisella kierroksella, joten Williams päätti pelata viimeisen kautensa yliopistossa ja johdattaa Massachusetts NCAA:n lopputurnaukseen ensimmäistä kertaa.


title: Chaz Williams

text: Seniorikaudellaan Williams johdatti Massachusettsin kuudennelle sijalle lopputurnauksessa. 13. helmikuuta 2014 Williams nimitettiin 30 finalistin joukkoon, jotka tavoittelisivat Vuoden yliopistopelaaja-palkinnosta.


title: Chaz Williams

text: 9. elokuuta 2014 Williams teki sopimuksen turkkilaisen Eskisehir Basketin kanssa.Viiden pelin jälkeen seura ja Williams purkivat sopimuksen 14. marraskuuta 2014.


title: Chaz Williams

text: 20. helmikuuta 2015 NBA:n kehitysliigassa pelaava Maine Red Claws hankki Williamsin. 8. maaliskuuta hänet kuitenkin vapautettiin joukkueesta.20. maaliskuuta Williamsin oikeudet hankki Delaware 87ers.


title: Chaz Williams

text: Kauden 2016–2017 Williams pelasi Sveitsin pääsarjassa Lions de Genèven riveissä.


title: Chaz Williams

text: Williams teki sopimuksen Suomeen ja Korisliigassa pelaavaan Korihaihin 2. heinäkuuta 2017 . 23. marraskuuta Williams halusi purkaa sopimuksensa Korihaiden kanssa vedoten perhesyihin. Williams ehti pelata Korihaiden paidassa 11 ottelua ja tehdä niissä 12,6 pistettä, 2,6 levypalloa ja 3,8 syöttöä ottelua kohden. Tammikuussa 2018 Williams teki sopimuksen Islannin pääsarjassa pelaavaan Thor Thorlakshofniin.


title: F1 2018

text: F1 2018 on Codemastersin kehittämä ajopeli, joka perustuu Formula 1 -kauteen 2018. Peli julkaistiin PlayStation 4, Xbox One ja Microsoft Windows -alustoille 24. elokuuta 2018.


title: F1 2018

text: Peli sisältää kaikki kauden 2018 tallit, kuljettajat ja radat. Peliin palaa myös F1 2011 tuttu haastattelu, joka vaikuttaa myös pelaajan uraan.


title: Luettelo sinfonisen metallin yhtyeistä

text: Tämä on luettelo sinfonisen metallin yhtyeistä


title: Jan Rybář

text: Jan Rybář (s. 22. huhtikuuta 1981) on tšekkiläinen säveltäjä. Hän opiskeli Milan Slavickýn johdolla vuosina 1999–2005 Esittävien taiteiden akatemiassa, Prahassa. Hänestä tuli sitten filosofian tohtorikoulutettava Marek Kopelentin johdolla. Rybář kuului säveltäjäryhmä Konvergenceen vuosina 2002–2013. Hän on maansa vanhimman taiteilijaseuran (Umělecká beseda) jäsen ja johtaa omaa konserttisarjaansa (Hudba v souvislostech).


title: Jan Rybář

text: Rybář perusti naiskuoron Ensemble Coccinelle, joka on erikoistunut renessanssiohjelmistoon ja nykymusiikkiin. Hän on säveltänyt paljon vokaalimusiikkiteoksia Ensemble Coccinelle ja toiselle naiskuorolle, Buburezalle. Hän on toiminut myös kapellimestarina ja johtanut useita kantaesityksiä sekä Tšekin-ensiesityksiä. Johdettujen teosten joukossa on hänen omiakin sävellyksiään. Vokaalimusiikin ohella Rybář on säveltänyt kamari- ja orkesteriteoksia.


title: USS Nahant (1862)

text: USS Nahant oli Yhdysvaltain laivaston Passaic-luokan monitori, joka palveli Yhdysvaltojen sisällissodassa pohjoisvaltioiden puolella.


title: USS Nahant (1862)

text: Alus tilattiin Harrison Loringilta South Bostonista Massachusettsista. Alus laskettiin vesille 7. lokakuuta 1862 ja otettiin palvelukseen 29. joulukuuta päällikkönään John Downes.


title: USS Nahant (1862)

text: Alus liittyi Etelä-Atlantin sulkulaivastoon Port Royalin satamassa 20. helmikuuta 1863. Alus osallistui ensimmäiseen taistelutehtäväänsä tulitettaessa Fort McAllisteria 3. maaliskuuta. Reilua kuukautta myöhemmin huhtikuussa alus osallistui kontra-amiraali Du Pontin rohkeaan, mutta kohtalokkaaseen hyökkäykseen Charlestoniin.


title: USS Nahant (1862)

text: Ironcladit ylittivät Stono Barin ja tunkeutuivat Charlestonin satamaan 6. huhtikuuta, mutta sankka sumu pysäytti etenemisen. Aamun sarastettua merelle vievä vuoksi piti alukset liikkessä puoleenpäivään. Hieman jälkeen kolmen "USS Weehawkenin" tykit avasivat tulen Fort Sumteriin ja iltapäivän Du Pontin osaston alukset tulittivat konfederaation asemia linnakkeiden tykkien vastatessa tuleen.


title: USS Nahant (1862)

text: Pimeän uhatessa ja hyökkääjien kärsittyä vaurioita Du Pont irtautui taistelusta päättäen palata aamun sarastaessa. Kuitenkin alusten päällikköiden raportoitua alustensa kärsimistä vaurioista pakotti hänet luopumaan hyökkäyksestä. Taistelussa "Nahantiin" osui 36 kranaattia estäen tornin kääntämisen ja irrottaen suuren rautalevyn ohjaushytin sisältä surmaten ruorimiehen ja haavoittaen luotsia. Seuraavana päivänä alus sisaraluksineen vetäytyi Port Royaliin korjattaviksi.


title: USS Nahant (1862)

text: Tiedusteluraportien mukaan "CSS Atlanta" valmistautui hyökkäämään puisen saartoavalvovan "USS Cimarronin" kimppuun, joten Du Pont määräsi 10. kesäkuuta "Weehawkenin" ja "Nahantin" Wassawinsalmeen odottamaan konfederaation alusta. Hieman ennen aamunsarastusta "Atlanta" ja tykkivene "CSS Isondaga" ja "CSS Resolute" purjehtivat alas Wassawjokea saapuen salmeen hyökätäkseen suojaavien monitorien kimppuun.


title: USS Nahant (1862)

text: "Atlantan" avattua tulen, mutta alus ajoi pian tulenavauksen jälkeen karille. Pohjoisvaltioiden monitorit avasivat tulen vasta noin 200 jaardin päästä. "Weehawken" osui viidesti "Atlantaan", jolloin konfederaation aluksella kaksi tykkiä tuhoutui, kaksi kolmesta luotsista haavoittui pahoin. Karilla olleen aluksen päällikkö kommodori William A. Webb oli pakotettu antautumaan ja sen saattajina olleet alukset pakenivat. Pphjoisvaltioiden hallinto lunasti "Atlantan" maksaen valtausrahat ja liittäen aluksen Pohjoisvaltioiden laivastoon.


title: USS Nahant (1862)

text: Heinäkuun alussa kontra-amiraali Dahlgrenin vastaanotettua Etelä-Atlantin saartolaivueen komentajuuden monitorit määrättiin Charlestoniin. "Nahant" sisaraluksineen tulitti 10. heinäkuuta konfederaation asemia Morris Islandilla tukien ja suojaten maavoimien maihinnousua. Tulituki jatkui lähes kahden kuukauden ajan, kunnes puolustautuneet konfederaation joukot joutuivat vetäytymään viimeisestä asemastaan Wagner-patterilta 6. syyskuuta.


title: USS Nahant (1862)

text: Alus jatkoi operaatioihin osallistumista Charlestonin alueella partioiden, valvoen saartoa ja tulittaen konfederaation rannikolla olleita asemia. Alus yhdessä "Lehighin" kanssa tuki 15. marraskuuta Morris Islandin Cumming's Pointissa olleita maajoukkoja niiden jouduttua illalla Fort Moultrien tykkien tuleen. Seuraavana päivänä huolimatta rannikkolinnakkeen kovasti tulesta alus avusti karille ajaneen "Lehighin" pelastustöissä.


title: USS Nahant (1862)

text: "Nahant" liittyi 2. helmikuuta 1865 "Lehighin" ja "Passaicin" muodostamaan osastoon tulittaakseen saarronmurtaja "Prestoa", joka oli ajanut karille Fort Moutltrien tykkien alla. Kolmen taistelupäivän jälkeen hylky oli täysin tuhoutunut.


title: USS Nahant (1862)

text: Alus poistettiin palveluksesta 11. elokuuta Philadelphiassa. Ankkurissa ollessaan alus nimettiin uudelleen "Atlakseksi" 15. kesäkuuta 1869, mutta aiempi nimi palautettiin 10. elokuuta. Alus palautettiin palvelukseen 12. huhtikuuta 1898 League Islandilla, minkä jälkeen se matkasi New Yorkiin satamansuojausalukseksi Espanjan-Yhdysvaltain sodan ajaksi. Alus poistettiin lopullisesti palveluksesta League Islandilla, missä se makasi tämän jälkeen ankkurissa. Alus myytiin 6. huhtikuuta 1904 L. E. Huntille Melroseen Massachusettsiin.


title: Brändö lågstadieskola

text: Brändö lågstadieskola koostuu esiopetuksesta ja luokista 1–6, yhteensä noin 130 opiskelijaa. Koulu sijaitsee historiallisessa ympäristössä, jossa on merta, mustikoita ja Korkeasaari kävelyetäisyydellä. Koulun sijainnin ansiosta on tarjolla monipuolisia urheilutoimintoja ja konkreettisia luonnontieteellisiä tutkimuksia.


title: Brändö lågstadieskola

text: Linja- ja metroyhteydet ovat hyvät. Koululaitos rakennettiin vuonna 1916 ja samassa ympäristössä toimii ruotsinkielinen lukio Brändö gymnasium. Kouluilla on useita yhteisiä alueita, kuten kuntosali ja ruokasali. Folkhälsan ylläpitää iltapäivän toimintaa kouluissa.


title: USS Lehigh (1863)

text: USS Lehigh oli Yhdysvaltain laivaston Passaic-luokan monitori, joka palveli Yhdysvaltojen sisällissodassa pohjoisvaltioiden puolella.


title: USS Lehigh (1863)

text: Alus tilattiin aluksen suunnittelijalta John Ericssonilta, joka edelleen tilasi aluksen Reaney, Son and Archibaldilta Chesteristä Pennsylvaniasta. Alus laskettiin vesille 17. tammikuuta 1863 ja otettiin palvelukseen 15. huhtikuuta Philadelphian laivastontelakalla päällikkönään John C. Howell.


title: USS Lehigh (1863)

text: Kontra-amiraali Samuel P. Lee halusi käyttää valmisteilla olevaa alusta Pohjois-Carolinan Wilmingtonia vastaan suunniteltuun retkeen, mutta konfederaation hyökkäys muutti laivaston suunnitelmia. Kenraaliluutnantti James Longstreet vastaanotti Virginian ja Pohjois-Carolinan aluejohdon 25. helmikuuta ja aloitti Tidewaterin alueen sotatoimet. Hän suuntasi Pohjois-Carolinan komentajan D. H. Hillin joukot pohjoisvaltioiden hallussa olevaan New Berneen. Alkumenestyksen jälkeen pohjoisvaltioiden tykkiveneiden saapuminen ja kaupungin varuskunnan vahvistuminen pakotti Hillin luopumaan Pohjois-Carolinan Washingtonin painostamisesta maaliskuun lopulla. Hillin mahdollisuus piirityksen jatkamiseksi päättyi ja hän vetäytyi 15. huhtikuuta.


title: USS Lehigh (1863)

text: Hillin joukkojen etenemisen kanssa samaan aikaan Longstreetin Hoodin ja Pickettin komentamat divisioonat piirittivät Suffolkin Virginiassa, jossa oli pohjoisvaltioiden prikaatikenraali John Peckin varuskunta. Varuskuntaa saatiin vahvennettua siten, että sillä oli miehistö ylivoima piirittäjiin verrattuna. Konfederaation päätarkoituksena oli kuitenkin alueen hallinta, jotta kenraali Robert E. Leen Pohjois-Virginian armeijan huolto voitiin varmistaa.


title: USS Lehigh (1863)

text: Konfederaation joukkojen vasen siipi työntyi 13. huhtikuuta Nansemondjoelle rakentaen patterin Hill's Pointiin, joka esti pohjoisvaltioiden liikenteen varuskunnan huoltamiseksi joella. Kontra-amiraali Lee määräsi aluksensa tukemaan Suffolkin varuskuntaa. Lee halusi käyttää nimenomaan "Lehigh", koska uhkana oli konfederaation Jamesjoella ollut laivue ja erityisesti "CSS Richmond".


title: USS Lehigh (1863)

text: Lee sijoitti 21. huhtikuuta vastasaapuneen "Lehighin" ja "Sangamonin" Newport Newsiin suojaamaan lippulaiva "Minnesotaa", mikä mahdollisti Nansemondilla olevien tykkiveneiden aggressiivisemman käytön Suffolkin varuskunnan tueksi. Robert E. Lee suuntasi Longstreetin joukot 29. huhtikuuta Suffolkista takaisin Pohjois-Virginian armeijaan Fredricksburgiin. Joukot ylittivät matkalla Richmondiin Blackwaterin 4. toukokuuta.


title: USS Lehigh (1863)

text: Lee vastaanotti 8. toukokuuta pyynnön Gillisiltä kenraalimajuri Keyesin joukkojen tukemisesta Chickahominyjoella ja myöhemmin Yorktownissa. Lee hyväksyi pyynnön, mutta hän toivoi tarkempia tietoja suunnitelmista tehdäkseen omat suunnitelmansa. Vaikka Lee sai 10. toukokuuta Gillesiltä tiedon operaation peruuttamisesta, Gillis saapui Newport Newsiin vielä samana päivänä Keyesin tarkat käskyt operaatiosta.


title: USS Lehigh (1863)

text: Lee päätti tukea maavoimien operaatioita ja lähetti Gillisin tykkivene "Commodore Jonesin" mukana maavoimien kuljetusalusten suojaksi samoin kuin yhteysalus "Young American" hinaaman "Lehighin" ja "Morsen" hinaaman "Sangamonin" suojaamaan siirtoa konfederaation ironcladeiltä. Navigointi Jamesjoella pimeässä osoittautui erittäin vaikeaksi ja karilleajot viivästyttivät osastoa eikä se ollut kohtaamispaikalla James Islandilla määräaikaan mennessä vaan vasta 11. toukokuuta 1863 klo 12. Keyesin joukot lähtivät liikkeelle seuraavana päivänä, kun rykmentti kuormattiin aluksiin ja siirrettiin Chickahominyyn, jossa joukot nousivat maihin. Osasto nousi vielä samana yönä maihin Jamestown Islandilla, minkä jälkeen Lee palasi aluksineen Newport Newsiin 13. toukokuuta.


title: USS Lehigh (1863)

text: Pohjois-Virginian armeijan hyökkäsi kesäkuussa pohjoiseen Richmondin alueella olevat pohjoisen joukot suunnattiin kohti konfederaation pääkaupunkia, jotta saataisiin tietoa alueen puolustuksesta ja häirittäisiin Robert E. Leen hyökkäystä. Pohjoisen maavoimien aloittaessa hyökkäyksensä York ja Pamunky jokien suunnassa kontra-amiraali Leen johtama osasto Jamesjoella pakotti konfederaation evakuoimaan Fort Powhatanin. Tilanne vakiintui konfederaation joukkojen vetäydyttyä Potomacin taakse ja pohjoisvaltioiden alukset palasivat Hampton Roadsiin. "Circassianin" hinaama "Lehigh" lähti aamulla 23. heinäkuuta huollettavaksi New Yorkiin, jonne alukset saapuivat kaksi päivää myöhemmin.


title: USS Lehigh (1863)

text: Elokuussa alus päällikkönään Andrew Bryson lähti Charlestoniin liittyäkseen Etelä-Atlantin saartolaivueeseen.


title: Teemu Sulonen

text: Teemu Sulonen (s. 7. heinäkuuta 1994) on suomalainen koripalloiljia, pelipaikaltaan heittävä takamies. Sulonen edustaa kaudella 2018–2019 Korisliigassa pelaavaa BC Nokiaa. Sulosen kasvattajaseura on Leppävaaran Pyrintö.


title: Teemu Sulonen

text: Sulonen pelasi uransa ensimmäiset kolme kautta Tapiolan Hongan I-divisioona-joukkueessa.


title: Teemu Sulonen

text: Kaudelle 2013–2014 Sulonen siirtyi Järvenpääläiseen JKS Baskettiin. Kauden 2014–2015 Sulonen jatkoi Järvenpäässä, mutta yhteistyösopimuksen avulla hän pääsi pelaamaan Korisliigassa pelaavaan Helsinki Seagullsiin. Kauden 2015–2016 Sulonen pelasi kokonaan Seagullsin riveissä.


title: Teemu Sulonen

text: Heinäkuussa 2016 Sulonen palasi I-divisioonaan ja teki sopimuksen Forssan Koripoikien kanssa. Kausi 2016–2017 oli Sulosen tehokkain kausi I-divisioonassa, kun hän heitti 17,9 pistettä per peli ja upotti kolmen pisteen heittonsa 40,6 %:n tarkkuudella.


title: Teemu Sulonen

text: 29. kesäkuuta 2017 Sulonen teki sopimuksen Korisliigassa pelaavaan uusikaupunkilaiseen Korihaihin. Sulonen teki läpimurtonsa Korisliigassa, kun hän teki 6,8 pistettä per peli ja heitti kolmen pisteen heitot 38,4 %:n tarkkuudella, ollen yksi Korihaiden parhaimmista heittäjistä.


title: Teemu Sulonen

text: 29. kesäkuuta 2018 Sulonen teki 1+1 vuotisen sopimuksen BC Nokian kanssa.


title: Mangaanihydroksidi

text: Mangaanihydroksidi eli mangaani(II)hydroksidi (Mn(OH)) on mangaani- ja hydroksidi-ionien muodostama epäorgaaninen ioniyhdiste.


title: Mangaanihydroksidi

text: Puhtaana mangaanihydroksidi on väriltään valkoista tai punertavaa. Se kuitenkin hapettuu herkästi hapetusluvuille +III ja +IV, minkä vuoksi väri muuttuu ruskeaksi. Mangaanihydroksidi ei liukene veteen, mutta liukenee happoihin ja ammoniakkiliuoksiin. Mangaanihydroksidin alkeiskoppi on heksagonaalinen.


title: Mangaanihydroksidi

text: Mangaanihydroksidia valmistetaan liukoisen mangaanisuolan, esimerkiksi mangaani(II)kloridin, vesiliuoksen ja hydroksidiliuoksen avulla, jolloin se saostuu. Reaktio suoritetaan hapettomissa olosuhteissa pelkistimen läsnä ollessa.


title: Alpideemi

text: Alpideemi (kauppanimi "Ananxyl") on oraalisesti annosteltava anksiolyyttinen imidatsopyridiineihin kuuluva lääkeaine, joka on sukua paremmin tunnetulle tsolpideemille. Tsolpideemista poiketen alpideemilla ei ole sedatiivista vaikutusta normaalilla käyttöannoksella, ja sitä käytetään pääasiassa ahdistuksen hoitoon. Se ei myöskään toimi unilääkkeenä normaaleilla annoksilla, ja sillä on antikonvulsatiivisia vaikutuksia suuremmilla kuin normaalisti ahdistukseen käytettävillä annoksilla.


title: Alpideemi

text: Alpideemin keihitti Synthélabo (nykyisin osa Sanofi-Aventis-yhtiötä). Se hyväksyttiin käyttöön Ranskassa vuonna 1991, mutta poistettiin markkinoilta vuonna 1994 ja se ei ole enää käytössä missään päin maailmaa.


title: Alpideemi

text: Alpideemia määrättiin potilaille jotka kärsivät keskivaikeasta vaikeaan ahdistukseen. Useimmat näistä potilaista olivat joko resistenttejä tai yliherkkiä bentsodiatsepiineille, joten heille määrättiin nonbentsodiatsepiineihin kuuluvaa alpideemia.


title: Alpideemi

text: Alpideemi kuitenkin poistettiin markkinoilta koko maailmassa vuoteen 1995 mennessä, sillä lääkkeen todettiin aiheuttavan vakavia maksavaurioita.


title: 2-Oksokvatsepaami

text: 2-Oksokvatsepaami (Sch 15725) on bentsodiatsepiinijohdannainen, joka on yksi pääasiallisista kvatsepaamin aineenvaihduntatuotteista.


title: Ristorante Pizzeria Dennis

text: Ristorante Pizzeria Dennis (Pizzeria Dennis Oy ja Dennis Food Factory Oy) on suomalainen ravintolaketju, joka on erikoistunut italialaiseen ruokaan ja pizzoihin. Dennis Rafkin avasi ketjun ensimmäisen ravintolan vapunpäivänä 1975 Turun Linnankadulle, jossa se toimii edelleen.


title: Ristorante Pizzeria Dennis

text:
Dennis on Suomen vanhin yhä toimiva pizzeriaketju. Nykyään ketjuun kuuluu neljä ravintolaa sekä leipomo, joka valmistaa tuotteita vähittäiskauppaan. Ravintoloiden valikoimissa on pizzaa, pastaa, risottoja ja salaatteja. Leipomopuolella myydään pääasiassa tuoreita pizzoja sekä tuotteita ravintola- ja hotelliteollisuudelle. Ketju myy tuotteita koko maassa lähinnä S-ryhmän ja K-ryhmän kautta.
Dennis-ketjun ravintolat sijaitseat Helsingissä, Kirkkonummella ja Turussa. Björkstén-perheen omistuksessa olevan Dennis-ryhmän liikevaihto on noin 11 miljoonaa euroa ja se työllistää noin 120 henkilöä.


title: Kivenkeräyskone

text: Kivenkeräyskone tai kivenkeruukone on traktorivetoinen työkone, jolla kerätään kiviä peltojen pintamaasta. Kivien lisäksi koneella voi kerätä myös puuainesta ja muuta roskaa. Kivenkeräyskonetta käytetään maataloudessa ja joskus myös viherrakentamisessa kuten golf-kenttien ja puistoalueiden rakentamisessa sekä sorateiden perusparannuksessa.


title: Kivenkeräyskone

text: Kivien kerääminen pelloilta ehkäisee muille peltotyökoneille, kuten leikkuupuimureille, niittokoneille ja paalaimille kivistä syntyviä vaurioita. Kivien poistaminen myös parantaa maan kasvukuntoa. Esimerkiksi nurmirehun sato kasvaa, kun sen voi niittää alempaa pelkäämättä kiviä. Myös juuresten, kuten perunan ja porkkanan sadonkorjuussa kivistä on haittaa. Kivien poistaminen on erityisen tärkeää Suomessa ja muualla pohjoisessa, koska routa nostaa kiviä maan sisältä kohti pintaa. Usein kivenkeruukonetta käytetään myös uusien peltojen raivaamiseen. Kivenkeräyskoneen omistaja voi olla maanviljelijä tai urakoitsija, mutta kivenkeräyskone voi olla myös yhteisomistuksessa ns. kimppakoneena.


title: Kivenkeräyskone

text: Kivenkeräyskoneessa on karhotin, joka kerää kivet tyypillisesti 4–6 metrin leveydeltä sekä nostorumpu, joka nostaa kerätyt kivet säiliöön. Multa seulotaan prosessissa irti kivistä ja puhtaita kiviä voi käyttää maanrakennuksessa. Säiliöstä kivet voidaan kipata joko haluttuun kohtaan maastossa tai esimerkiksi peräkärryyn pois kuljetettavaksi. Voima siirretään traktorista kivenkeräyskoneeseen voimanulosottoakselila ja kivenkeräyskoneen sisällä voima välitetään hihnoilla, jotka myös vaimentavat iskuja. Kivenkeruukoneet voivat tyypillisesti nostaa jopa 50 senttimetriä halkaisijaltaan olevia kiviä.


title: Kivenkeräyskone

text: * PEL-Tuotteen Kivi-Pekka


title: Kivenkeräyskone

text: * Elhon Scorpio


title: Kivenkeräyskone

text: * Ahmet Rock Tornado


title: Finnshipping

text: Finnshipping on yhtiö Suomessa joka kuljettaa erilaisia tuotteita rahtilaivalla maailmalla. Yksi tuote voi esimerkiksi olla selluloosaa, josta valmistetaan paperia. Finnshipping on perustettu vuonna 1954. Perustaja oli Magnus von Hertzen. Yhtiö on toiminut yli 60 vuotta. Finnshippingillä on konttori Helsingissä. Finnshippingillä on toimintaa monissa maissa.


title: Sörlin tarina

text: Sörlin tarina tai Heðinnin ja Högnin saaga () on islantilainen muinaissaagoihin luettu saaga. Se kertoo tanskanmaalaisesta kuninkaasta nimeltä Högni sekä Serklannin kuninkaan pojaksi kutsutusta Heðinn-nimisestä viikingistä, jotka ovat veriveljiä keskenään mutta ajautuvat Freyja-jumalattaren loitsujen vuoksi taistelemaan ikuisesti kunnes kristitty mies tulee ja murtaa taian. "Sörlin tarina" on säilynyt 1300-luvun lopulla laaditussa Flateyjarbók-käsikirjoituksessa, missä se on osa kuningas Óláfr Tryggvasonista kertovaa saagaa ("Óláfs saga Tryggvasonar en mesta"). "Sörlin tarinan" taustalla on kuitenkin vaikuttanut vanha germaaninen perinne, jonka ilmentymiä tunnetaan myös muista keskiaikaisista skandinaavisista ja muinaisenglanninkielisistä lähteistä. "Sörlin tarina tai Heðinnin ja Högnin saaga" on ilmestynyt suomeksi muinaissaagojen kokoelmassa "Egill Yksikätinen – Muinaissaagoja Pohjolasta" (Helsinki: Finn Lectura 2013).


title: Sörlin tarina

text:
Tarinan alussa kerrotaan Óðinnin rakastajattaresta Freyjasta, miten tämä hankkii itselleen kyseenalaisin keinoin kääpiöiden valmistaman korun. Kun Óðinn saa tietää asiasta, hän lähettää Lokin varastamaan korun. Loki joutuu muuttamaan muotoaan useamman kerran, ennen kuin onnistuu saamaan korun eräänä yönä haltuunsa, minkä jälkeen hän tuo sen Óðinnille. Aamulla herättynään Freyja ymmärtää, kuka on korun katoamisen taustalla, mutta Óðinn ei suostu antamaan arvoesinettä takaisin, jollei Freyja langeta sellaista kirousta, että kaksi suurta kuningasta, joilla olisi kaksikymmentä kuningasta alamaisinaan, riitautuvat ja taistelevat keskenään mutta loitsujen vuoksi nousevat kuolemansa jälkeen taistelemaan yhä uudelleen, kunnes jonkun kristityn kuninkaan siunauksen alla taisteleva mies käy näitä eläviä kuolleita vastaan.
Sörlin kerrotaan olevan erään Norjan Ylämaata (isl. Upplönd) hallitsevan kuningas Erlingrin poika. Hän taistelee saagan mukaan Tanskanmaalla Hróiskeldassa (nyk. Roskilde) hallitsevaa kuningas Hálfdania vastaan, koska tahtoo saada haltuunsa tämän upean laivan. Hálfdan ja hänen miehensä kuolevat taistelussa, ja myöhemmin Högni Hálfdaninpoika kohtaa isänsä surmaajan. Högni lyö Sörlin tällöin syntyvässä taistelussa, mutta antaa sitten parantaa tämän haavat. Myöhemmin Sörli lähtee Idäntielle (isl. "Austrvegr"), missä kuolee. Högni lähtee tämän jälkeen hänkin viikinkiretkelle Idäntielle, missä hänestä tulee saagan mukaan kuningas, jolle kaksikymmentä pikkukuningasta maksaa veroja. Hänen kerrotaan olevan niin kuuluisa, että hänet tunnetaan Finnien asuinsijoilta (isl. "Finnabú") aina Pariisiin saakka.
Heðinnistä kerrotaan hänen olevan Serklannin (isl. "Serkland") kuninkaan poika, jonka kerrotaan ryöstelevän ja hallitsevan alueita Spaaniassa (isl. "Spanía") ja Kreikanmaalla (isl. "Græcia") niin että kaksikymmentä kuningasta oli hänelle verovelvollisia. Eräänä päivänä ollessaan maissa Heðinn saapuu metsäaukiolle, missä Freyja ilmestyy hänelle Göndul-nimisen valkyyrian hahmossa. Göndul yllyttää miestä mittelemään voimiaan Högnin kanssa. Kun miehet tapaavat, he koettelevat paremmuttaan erilaisissa urheilulajeissa, mutta toteavat olevansa tasaveroisia. Miehen solmivat veriveljeyden.
Hieman myöhemmin Högni lähtee sotaretkelle, mutta Heðinn jää kotiinsa puolustamaan Högnin valtakuntaa. Eräänä päivänä Heðinn harhautuu jälleen metsään, missä tapaa Göndulin uudelleen. Tämä huomauttaa, etteivät Högnin ja Heðinn ole tasavertaisia, sillä Högnillä on vaimo suuresta suvusta kun taas Heðinnillä ei ole puolisoa ollenkaan. Heðinn päättää ryöstää Hildrin mukaansa Serklantiin Högnin poissa ollessa ja siinä samassa hän tulee häpeällisesti surmanneeksi Hildrin äidin, Högnin puolison. Heðinn palaa vielä samaan metsään, missä tapasi Göndulin aiemmin ja tällä kertaa Göndul asettaa Heðinnin ja Högnin ylle kirouksen Óðinnille antamansa lupauksen mukaisesti.
Högnin palattua hän lähtee ajamaan Heðinniä takaa ja lopulta he kohtaavat Há-nimisellä saarella. Miehet aloittavat joukkoineen taistelun ja Hildr jää seuraamaan heidän taisteluaan. Kaikki taisteluun osallistuvat kuolevat, mutta Freyjan loitsujen vuoksi he palaavat takaisin ja jatkavat elävinä kuolleina taisteluaan uudelleen ja uudelleen joka yö.
143 vuotta myöhemmin kuningas Óláfr Tryggvinpoika laivoineen saapuu saarelle, jossa Heðinn ja Högni joukkoineen ovat taistelleet joka yö. Tiedetään, että saarella ollessa yöllä vartioon jätetty mies on aina kadonnut, eikä kukaan tiedä minne. Tällä kertaa vartioon jää Ívarr Säde (isl. "ljómi"), ja yöllä Ívarr kohtaa saarella Heðinnin, joka kertoo Ívarrille tarinansa. Hän antaa myös Ívarrille ohjeet siitä, miten tämän tulisi toimia, että loitsujen vuoksi päättymättömäksi tuomittu taistelu saataisiin päätökseen. Ívarr toimii Heðinnin antamien ohjeiden mukaisesti ja aamun sarastaessa hän on onnistunut tuhoamaan jokaisen taistelussa mukana olleen elävän kuolleen niin, etteivät nämä enää nouse ylös. Aamulla hän palaa kuningas Óláfrin luokse ja kertoo asiasta. Maissa ei näy mitään merkkejä siellä yön aikana käynnissä olleesta taistelusta, mutta Ívarrin miekassa on verijälkiä. Kuningas miehineen palaa tämän jälkeen kotiin valtakuntaansa.


title: Sörlin tarina

text: "Sörlin tarinassa" mainitulla Idäntiellä (isl. "Austrvegr") ei saagoissa tarkoitettu pelkästään merireittiä vaan myös idässä sijaitsevia alueita. Idäntielle sijoitettiin monia alueita, kuten esimerkiksi Vendien maa ("Vindland"/"Wendland"), jonka katsotaan viittaavan alueisiin Pohjois-Saksan ja Puolan alueella. Idäntielle sijoittui myös todennäköisesti Karjalan kannakseen ja Viipurin alueeseen viittaava "Kirjálaland". Idäntiellä on voitu viitata myös nykyisen Venäjän, Suomen ja Baltian alueeseen. Tarinassa mainittu "Serkland" on terminä poliittinen pikemmin kuin kulttuurinen käsite ja viittasi lähteestä riippuen esimerkiksi Vähä-Aasiaan, Palestiinaan, Pohjois-Afrikkaan, Mesopotamiaan tai maurien Espanjaan. Se on yhdistetty myös niihin Kaspianmeren ympäristön alueisiin, missä valmistettiin ja myytiin silkkiä. "Finnabú" taas tarkoittaa kirjaimellisesti "Finnien asuinsijaa". "Finnar" viittasi terminä yleensä saamelaisiin, mutta Finnabú ei ole tavanomaisin viittaus heidän asuinsijoihinsa, vaan yleensä Finnmörk.


title: Sörlin tarina

text: "Sörlin tarina" on säilynyt "Flateyjarbók"-käsikirjoituksessa (GkS 1005 fol), joka on useita kuningassaagoja ja niihin liittyviä lyhytsaagoja ja tarinoita ("þættir") sisältävä laaja kokoelmakäsikirjoitus. "Flateyjarbók"-käsikirjoituksen laati kaksi kirkonmiestä, Jón Þórðarson ja Magnús Þórhallsson vuosien 1387 ja 1390 välillä. Kuten muutkin kyseisen käsikirjoituksen saagat ja tarinat osalta, myös "Sörlin tarina" on todennäköisesti perustunut jollekin varhaisemmalle luostarikirjastossa olleelle käsikirjoitukselle, josta teksti on kopioitu osaksi "Flateyjarbókia". Kertoessaan niin pakanajumalista, kuningas Óláfr Tryggvinpojasta kuin elävistä kuolleista ja ikuisesta taistelusta, "Sörlin tarina" yhdistää kerronnassaan myyttiä, historiaa ja legendoja. Tarina on osa Länsi-Skandinavian kristillistäjänä pidetyn kuningas Óláfrin saagaa ja tarjoaa siinä yhden esimerkin siitä, miten kristitty kuningas voittaa pakanalliset voimat. Sen lisäksi tarinan tarkoituksena on todennäköisesti ollut myös lukijoiden viihdyttäminen.


title: Sörlin tarina

text: "Sörlin tarina" kuuluu niihin muinaissaagoihin, jotka voidaan määritellä "origo gentis" -tyyppisiksi teksteiksi, sillä kuvatessaan kuningas Högniä ja tämän puolisoa sen voitiin katsoa kertovan keskiajan skandinaaveille näiden muinaisesta historiasta. "Sörlin tarina" kertoi sellaisten muinaisten kuninkaiden sukupuista, joihin useat merkkisuvut ja kuninkaalliset saattoivat jäljittää juurensa. Högnin puolison Hervörin kerrotaan saagassa olevan Heiðrekr Sudennahan (isl. "úlfhamr") pojantytär. Kyseistä Heiðrekriä pidettiin naissoturi Hervörin poikana. Sekä Heiðrekr että Hervör esiintyivät myös "Hervörin ja kuningas Heiðrekr Viisaan saagassa" ("Hervarar saga ok Heiðreks konungs ins vitra"), joka esitti goottien ja hunnien välisiin sotiin liittyvää tarinaperinnettä. Suurvalta-ajan Ruotsissa kyseinen "Hervörin saaga" nähtiin lähteeksi ruotsalaisten kuninkaiden esi-isistä. "Sörlin tarina" ilmestyi Ruotsissa latinankielisenä käännöksenä vuonna 1697 (Jón Guðmundsson, "Sagan af Hiedine og Hogna. Historia duorum regum Hedini et Hugonis". Teoksessa "Ketilli Hængii et Grimonis Hirsutigenæ Patris et Filii Historia". Upsala: Olof Rudbeck, 1697).


title: Sörlin tarina

text: Vaikka "Sörlin tarinan" varhaisin säilynyt versio on melko myöhäinen, kertomus Heðinnistä ja Högnistä ja ikuisesti kestävästä Hjaðningien taistelusta tunnetaan myös muista huomattavasti vanhemmista germaanisista lähteistä. Varhaisimmat maininnat Hjaðningeista Heðinnin seuraajina ja Högnistä ovat muinaisenglantilaisissa runoelmissa Deor ja Widsith, joista kumpikin esiintyy 900-luvun loppupuolelta peräisin olevassa Exeter-kirjassa. Niissä ei kuitenkaan mainita päättymättömästä taistelusta. Heðinnin ja Högnin välisen ikuisen taistelun teema esiintyykin vain skandinaavisissa lähteissä, missä se mainitaan "Sörlin tarinan" lisäksi Saxo Grammaticuksen latinankielisessä teoksessa "Gesta Danorum" (n. 1200), Snorri Sturlusonin Proosa-Eddan osiossa "Skáldskaparmál" (n. 1220) ja "Háttalykill"-nimisessä runossa (n. 1140). Proosa-Eddan 1300-luvulta peräisin olevissa käsikirjoituksissa on myös fragmentaarisesti säilynyt runo "Ragnarsdrápa", joka on filologisin menetelmin ajoitettu 800-luvun puoliväliin. Näissä lähteissä esiintyvät versiot poikkeavat jonkin verran toisistaan. On myös esitetty, että Stora Hammarin kivi Gotlannissa esittäisi päättymättömän taistelun legendaa.


title: Sörlin tarina

text: Toiset tutkijat ovat katsoneet että kertomusmotiivina kuolleiden sotureiden virkoaminen eloon öisin pohjautuisi kelttiläisille vaikutteille. Jotkut taas ovat pitäneet kelttiläisiä kertomuksia rinnakkaisina versioina, eivät skandinaavisen tarinan lähteinä. On myös esitetty, että tarinat olisivat kehittyneet rinnakkain, mutta että skandinaavinen perinne olisi pikemminkin ollut kertomusmotiivin lähde.


title: Egyptin kansalliskirjasto ja -arkisto

text: Egyptin kansalliskirjasto ja -arkisto ( "Dār al-Kutub wa-l-Waṯāʾiq al-qaumiyya"; "kansallinen kirjojen ja dokumenttien talo"; ) on Kairossa toimiva Egyptin kansalliskirjasto ja kansallisarkisto. Egyptin kansalliskirjasto on Egyptin suurin kirjasto ja vanhin valtiollinen kirjasto.


title: Egyptin kansalliskirjasto ja -arkisto

text: Dar-al-Kutab perustettiin Rifa’a at-Tahtawin (1801-1872) ehdotuksesta vuonna 1870, ja se oli Lähi-Idän ensimmäinen kansalliskirjasto. Kirjaston kokoelmat kerättiin useasta lähteestä; mukaan otettiin myös kartta-aineistoa ja alan instrumentaatiota. Kirjaston kansallisaarteeksi luokiteltu käsikirjoituskokoelmaan kerättiin koraanin käsikirjoituksia sekä arabian-, persian- ja turkinkielisiä käsikirjoituksia moskeijoista, hallituksen virastoista ja lahjoituksina.


title: Egyptin kansalliskirjasto ja -arkisto

text: Kirjasto avattiin yleisölle 24. syyskuuta 1870. Toiminnan alkuvaiheessa kokoelmat oli sijoitettu Mustafa Fadelin palatsiin Kairossa. Kokoelmien ja kävijämäärien kasvaessa kansalliskirjastolle ja -arkistolle rakennettiin oma uudisrakennus Kairon Bab Al-Khalqin alueelle vuosina 1899–1903. Rakennus avattiin helmikuussa 1904. Rakennuksen ensimmäiseen kerrokseen sijoitettiin arabialaisen antiikin kokoelma (nykyinen islamilaisen taiteen museo) ja kahteen ylimpään kerrokseen kansalliskijaston aineistot. Kokoelmien kasvaessa edelleen kansalliskirjastolle rakennettiin Niilin lähelle Kairon Boulaqin kaupunginosaan uudisrakennus, jonne pääosa kokoelmista - mukaanluettuna kirjaston käsikirjoituskokoelmat - siirrettiin vuonna 1971. Toisen lähteen mukaan muutto tähän uudisrakennukseen tapahtui vuodesta 1973 lähtien ja tilat avattiin yleisölle vuonna 1977. Kansalliskirjaston päärakennuksessa on seitsemän kerrosta. Viereisessä lisärakennuksessa toimii Egyptin kansallisarkisto.


title: Egyptin kansalliskirjasto ja -arkisto

text: Tammikuussa 2014 kansalliskirjaston ja -arkiston aiemman päärakennuksen vastapäätä sijaitsevaa Kairon turvallisuuspoliisin rakennusta vastaan tehtiin autopommi-isku. Pommin seurauksena Kairon islamilaisen taiteen museo sekä Egyptin kansalliskirjaston ja -arkiston rakennus vaurioutui ja osa kokoelmista tuhoutui tai vaurioutui. Tämä kansalliskirjaston ja -arkiston osin käyttämä rakennus on sittemmin korjattu ja toukokuussa 2018 kerrottiin rakennuksen uudelleenavaamisesta yleisölle 33 miljoonan punnan korjausten jälkeen.


title: Egyptin kansalliskirjasto ja -arkisto

text: Egyptissä kansalliskirjaston sijaan painotuotteiden nimikkeiden ISSN-numeroinnista vastaa paikallinen tieteellisen tutkimuksen ja teknologian akatemia ().


title: Egyptin kansalliskirjasto ja -arkisto

text: YK:n erityisjärjestö Unescon mukaan mukaan Egyptin aikuisväestöstä (yli 15-vuotiaat) lukutaitoisia oli 92,0 prosenttia (vuonna 2013).


title: Sydänmaanjärvi

text: Sydänmaanjärvi tarkoittaa ainakin seuraavia asioita:


title: Onnen vuodet

text: Onnen vuodet on suomalaisen laulaja-lauluntekijä Jonne Aaronin ensimmäinen sooloalbumi, joka julkaistiin 26. huhtikuuta 2013. Vuodesta 1997 asti Aaron vaikutti tamperelaisessa hard rock -yhtyeessä Negative, joka julkaisi uransa aikana viisi studioalbumia. Vuonna 2012 hän osallistui "Vain elämää" -musiikkiohjelmaan, jonka jälkeen siirtyi soolouralle. "Onnen vuodet" -albumin tuotannosta vastasi Jari Latomaa ja sillä kuullaan vaikutteita suomalaisesta iskelmämusiikista. Kappaleet on säveltänyt Aaron ja sanoituksista vastaa Aaron sekä Vexi Salmi. Levyn nimikkokappaleen on sanoittanut Artturi Ketola ja sitä tarjottiin alun perin Kari Tapiolle. "Onnen vuodet" nousi Suomen virallisen albumilistan kärkeen kolmeksi viikoksi ja myi lopulta platinaa. Yhteensä listaviikkoja albumille kertyi 25. "Onnen vuodet" oli myös ehdolla vuoden 2013 iskelmäalbumiksi Emma-gaalassa.


title: Onnen vuodet

text: Levyltä julkaistiin kaksi singleä "Taivas itkee hiljaa" ja "Ihanaa elämää", joista ensimmäinen nousi Suomen latauslistan sijalle 16. Myös "Ihanaa elämää" nousi radiosoittolistan sijalle 86. "Taivas itkee hiljaa" -kappaleeseen kuvattiin myös Ville Juurikkalan ohjaama musiikkivideo.


title: Anton Kabanen

text: Anton Kabanen on Beast In Black -yhtyeen perustaja ja kitaristi. Hän perusti yhtyeen saatuaan potkut Battle Beast -yhtyeestä.


title: Anton Kabanen

text: Anton Kabanen soitti kitaraa Battle Beast -yhtyeessä 2008–2015. Vuonna 2015 hänet erotettiin yhtyeestä erimielisyyksien takia ja hän perusti Beast In Black -yhtyeen.


title: Mamadou El Béchir Gologo

text: Mamadou El Béchir Gologo (1924 Koulikoro – 21. maaliskuuta 2009 Bamako) oli malilainen lääkäri, kirjailija ja poliitikko.


title: Mamadou El Béchir Gologo

text: Gologo kävi koulunsa Bamakossa ja jatkoi opintojaan William Ponty -koulussa Senegalissa. Hän palveli armeijassa ja valmistui lääkäriksi Dakarissa.


title: Mamadou El Béchir Gologo

text: Palvellessaan Office du Nigerin lääkärinä Gologo osallistui Union soudanaise – Rassemblement démocratique africain -puolueen ammattiyhdistystoiminnan järjestämiseen. Vuonna 1957 hänet nimitettiin Ranskan Sudanin terveysminsteriön kabinettipäälliköksi. Seuraavana vuonna Gologosta tuli tiedotuslaitoksen apulaisjohtaja ja vuonna 1959 komissaari. Malin itsenäistyttyä vuonna 1960 hänet nimitettiin tiedotuslaitoksen valtiosihteeriksi, sanomalehti "L’Essorin" johtajaksi ja Malin journalistiliiton puheenjohtajaksi.


title: Mamadou El Béchir Gologo

text: Gologon ensimmäinen runokokoelma "Mon coeur est un volcan" ilmestyi Moskovassa vuonna 1961. Sitä seurasi romaani "Le rescapé de l’Ethylos" (1963) ja Kiinan-matkasta kertova "La Chine, un peuple géant, un grad destin", joka julkaistiin ranskaksi ja englanniksi Pekingissä vuonna 1965.


title: Mamadou El Béchir Gologo

text: Vuonna 1964 Gologosta tuli tiedotus- ja matkailuministeri ja Malin tietotoimiston johtaja. Hän oli yksi Modibo Keïtan hallituksen radikaaleista marksilaisista, joka kannatti Malissa vuonna 1966 alkanutta ”aktiivista vallankumousta”.


title: Mamadou El Béchir Gologo

text: Moussa Traorén marraskuussa 1968 johtaman vallankaappauksen jälkeen Gologo pidätettiin ja lähetettiin vankilaan Kidaliin. Hänet vapautettiin vuonna 1971 ja nimitettiin pian sen jälkeen kansanterveyslaitoksen Bamakon aluepäälliköksi. Vuonna 1977 Gologosta tuli Kansallisen sosiaaliturvainstituutin ja sen terveyskeskuksen johtaja. Vuonna 1979 häntä syytettiin yhdessä muiden US-RDA:n veteraanien kanssa Traorén vastaisen vallankaappausyrityksen suunnittelusta. Hänet tuomittiin neljän vuoden vankeuteen, josta hän vapautui vuonna 1982.


title: Mamadou El Béchir Gologo

text: Vankilasta pääsyn jälkeen Gologo menetti lääkärinlupansa ja hän keskittyi eläkkeensä turvin perhe-elämään ja kirjallisiin harrastuksiinsa. 1980-luvulla kirjoitettu toinen romaani "Moudaïna" ilmestyi vuonna 1995. Traorén syrjäyttämisen jälkeen vuonna 1991 Gologo valittiin uudelleen perustetun US–RDA:n pääsihteeriksi, vuonna 1996 varapuheenjohtajaksi ja vuonna 1997 kunniapuheenjohtajaksi. Gologon ansiot yhtenä itsenäisen Malin luojista tunnustettiin virallisesti 2000-luvun alussa.


title: Joukkuevoimistelun arvokisat

text:
Joukkuevoimistelun MM-kisoja on järjestetty vuodesta 2000.
Joukkuevoimistelun Euroopanmestaruuskisoja on järjestetty vuodesta 2016.


title: Joukkuevoimistelun arvokisat

text: 201820172016 2015 2014 2013 2012 2011 20102009 2008 2007 HUOM! Tässä sarjassa ei kilpailla enää.


title: Joukkuevoimistelun arvokisat

text: 2014 (vain kaksi joukkuetta osallistui) 20132012201120102009  2008 200720182017 2016 2015 2014 20132012 2011 2010 20092008 Vuodesta 2012 lähtien 12–14-vuotiaiden (tyttö)mestaruussarja sai SM-arvon ja joukkueiden tulokset annettiin pisteinä kategorioiden sijaan.


title: Joukkuevoimistelun arvokisat

text: 2018 kevät2017 syksy (vanne)2017 kevät 2016 syksy (väline)2016 kevät2015 syksy (väline)2015 kevät 2014 syksy (väline)2014 kevät 2013 syksy (väline) 2013 kevät 2012 syksy (väline) 2012 kevät Ennen vuotta 2016 tulokset 10-12-vuotiaiden sarjassa ilmoitettiin aina kategorioina ja kaikki mestaruuskilpailuissa 1. kategorian saavuttaneet joukkueet palkittiin. Kevään ikäkausimestaruuskilpailut järjestetään yleensä Voimistelupäivien yhteydessä kesäkuussa.